Rejim haram Israel diberi kebenaran geledah rumah Palestin tanpa waran mahkamah

TEBING BARAT, 13 Rabiulawal 1443H, Rabu – Kerajaan negara haram kini memberi kebenaran kepada rejimnya memasuki dan menggeledah rumah penduduk Palestin dengan alasan mengekang kadar jenayah tinggi.

Langkah terbaharu itu diperkenalkan selepas Kabinet meluluskan dengan memberi kebenaran kepada pasukan polis untuk menggeledah kediaman penduduk Palestin tanpa waran sekiranya mereka mendapati penduduk terlibat dengan kesalahan atau jenayah.

Rang Undang-Undang berkenaan yang diusulkan oleh Gideon Saar itu mengarahkan pasukan tentera perisik yang dikenali Shabak atau Shin Bet memasuki bandar dan perkampungan Palestin sebagai langkah memerangi jenayah kawasan berkenaan.

Sementara itu, pengasas Adalah, organisasi Pertahanan Undang-Undang Palestin, Hassan Jabareen berkata, peraturan baharu itu bakal menimbulkan kekacauan apabila membolehkan pasukan keselamatan negara Zionis itu menggeladah mana-mana rumah sesuka hati.

“Mereka berpeluang memasuki rumah penduduk di setiap kawasan dan dibenarkan menembak atau membunuh penduduk,” kata Hassan kepada Al –Jazeera.

Tegas beliau, keadaan itu menambahkan kemarahan rakyat apabila menyebabkan tiada kawalan kehakiman berikutan tindakan menggeledah rumah penduduk Palestin.– Agensi.


Agong sekali lagi titah adakan sidang Parlimen secepat mungkin

KUALA LUMPUR, 18 Zulkaedah 1442H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sekali lagi menitahkan supaya persidangan Parlimen diadakan secepat mungkin mengikut garis panduan dan prosedur operasi standard (SOP) COVID-19 yang ditetapkan kerajaan dan Parlimen.

Seri Paduka Baginda menzahirkan pandangan demikian selepas berkenan menerima menghadap Yang di-Pertua Dewan Negara, Senator Tan Sri Dr Rais Yatim dan Yang di-Pertua Dewan Rakyat, Datuk Azhar Azizan Harun di Istana Negara, hari ini.

Turut hadir pada sesi yang berlangsung selama satu jam bermula jam 11 tadi ialah Timbalan Yang di-Pertua Dewan Negara, Senator Datuk Seri Mohamad Ali Mohamad serta kedua-dua Timbalan Yang di-Pertua Dewan Rakyat, Datuk Haji Mohd Rashid Hasnon dan Datuk Sri Azalina binti Othman Said.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin dalam satu kenyataan, berkata, Seri Paduka Baginda bertitah demikian bagi membolehkan Proklamasi Darurat dan Ordinan-ordinan Darurat yang telah dikeluarkan dapat dibentang di Parlimen seperti yang termaktub dalam Perkara 150 (3) Perlembagaan Persekutuan.

“Selain itu, Seri Paduka Baginda menzahirkan pandangan bahawa semua Jawatankuasa-Jawatankuasa Pilihan Parlimen Ke-14 hendaklah meneruskan sesi-sesi mesyuaratnya untuk pelaksanaan mekanisme semak dan imbang.

“… bagi menjamin berlakunya tadbir urus yang telus, berintegriti dan bertanggungjawab khususnya menangani Isu-Isu dasar awam dan kemasyarakatan serta hal ehwal kewangan dan perbelanjaan negara,” katanya.

Ahmad Fadil memaklumkan, semasa sesi menghadap tersebut, Seri Paduka Baginda menzahirkan penghargaan dan terima kasih atas komitmen dan kesediaan pihak Parlimen untuk mengadakan persidangan Parlimen secepat mungkin.

“Perlu diperjelaskan juga di sini bahawa pandangan dan seruan-seruan yang dinyatakan ini merupakan pendirian Seri Paduka Baginda dan Duli-Duli Yang Maha Mulia Raja-Raja Melayu yang bertindak sebagai Raja Berperlembagaan berlandaskan prinsip keluhuran Perlembagaan Persekutuan dan kedaulatan undang-undangnya.

“Seri Paduka Baginda turut mengambil kesempatan ini menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” katanya.


‘Drama’ tangguh notis kosong kebun haram sudah dijangka

BANGI, 22 Jamadilawal 1442H, Rabu – Pertubuhan-Pertubuhan Pembela Islam (PEMBELA) sudah dapat menjangka akan berlaku penangguhan notis arahan pengosongan tanah yang dimohon oleh pekebun durian Musang King di sekitar Raub.

Pengerusinya, Haji Aminuddin Yahaya berkata, pihaknya tidak hairan dengan perkara itu kerana ia pernah ditangguhkan beberapa kali sebelum ini, hingga memakan tempoh selama empat bulan.

“Kita tidak akan terkesan dan bosan mengikuti permainan-permainan mereka. Jangan sangka kami akan berputus asa dan akhirnya berdiam diri,” katanya dalam satu kenyataaan, hari ini.

Mahkamah Rayuan pada Selasa membenarkan permohonan 204 pekebun durian Musang King di sekitar Raub supaya menangguhkan notis arahan pengosongan tanah yang dikeluarkan oleh kerajaan negeri Pahang sehingga rayuan mereka diselesaikan.

Panel tiga hakim dianggotai Datuk Yaacob Md Sam, S. Nantha Balan dan Datuk M.Gunalan membuat keputusan tersebut pada prosiding yang dijalankan menerusi aplikasi zoom.

“Mahkamah Rayuan membenarkan permohonan untuk menangguhkan semua prosiding berhubung notis pengosongan sementara menunggu rayuan selesai terhadap keputusan Mahkamah Tinggi menolak kebenaran untuk semakan kehakiman,” kata peguam Siew Choon Jern yang mewakili semua plaintif tersebut.

Mengulas perkara sama, Aminuddin turut mempersoalkan kehadiran pihak polis dan tentera yang dikerahkan melakukan rondaan di kebun terbabit semalam.

“Tetapi persoalan saya, apa gunanya polis dan tentera dikerahkan ke Raub dengan merentasi banjir dan terpaksa melayani ‘drama-drama’ penceroboh pada pagi tadi (Selasa)?

“Rakyat baru sahaja mahu tarik nafas lega apabila dapat tahu mereka akan dihalau, tetapi nampaknya tidak ada progres pun akhirnya,” katanya.

Semalam, beberapa orang anggota tentera dilaporkan memasuki kawasan Bukit Benom di Sungai Klau iaitu kawasan yang diceroboh bagi penanaman durian Musang King.

Bilangan sebenar anggota tentera yang tiba di kawasan tersebut tidak dapat dipastikan, namun menurut Sin Chew Daily jumlahnya lebih kurang 10 orang.

Sin Chew Daily turut melaporkan, anggota tentera telah dihantar oleh Jabatan Hutan menaiki tiga buah kenderaan bagi melakukan perbincangan dengan para pekebun berkaitan operasi penutupan kebun.

Pada masa sama, anggota polis berkenaan mengarahkan para pekebun untuk segera meninggalkan kawasan berkenaan, selain memberi amaran tindakan penguatkuasaan akan dijalankan.

Berang dengan perkara itu, sebahagian pekebun berteriak kepada anggota polis terbabit sambil mempersoalkan sama ada mereka mahu membantu Royal Pahang Durian atau rakyat.


Sambutan 3 bulan Jubli Emas Rukun Negara dilancar

KUALA LUMPUR, 17 Zulkaedah 1441H, Khamis – Sambutan Jubli Emas Rukun Negara selama tiga bulan akan dilancarkan hari ini, sebagai usaha kerajaan meningkatkan lagi perpaduan dalam kalangan rakyat Malaysia ketika menghadapi cabaran dari dalam dan luar negara.

Dalam keadaan ekonomi dunia yang mencabar, ditambah lagi dengan pandemik COVID-19, perpaduan dan bersatu padu memainkan peranan penting dalam menangani cabaran tersebut, kerana Malaysia juga tidak terkecuali daripada terkesan, akibat penularan tersebut.

Telah terbukti rakyat Malaysia dari segenap golongan masyarakat telah bersatu padu dalam memutuskan rantaian jangkitan COVID-19 dan meratakan lengkungan jangkitan virus itu apabila tiada kes jangkitan baru tempatan dilaporkan semalam.

Sambutan jubli emas itu akan bermula dengan Perdana Menteri Tan Sri Muhyiddin Yassin dijadualkan melancarkan sambutan Ulang Tahun Rukun Negara ke-50 bersempena sambutan Hari Kebangsaan dan Hari Malaysia di Bangunan Perdana Putra, Putrajaya, hari ini.

Dalam suasana kebiasaan baharu susulan pandemik COVID-19, sambutan jubli emas Rukun Negara pada tahun ini, tetap istimewa dalam usaha menyemarakkan semangat cintakan falsafah negara itu, sebagai tunjang perpaduan dan keharmonian nasional.

Pelaksanaan Perintah Kawalan Pergerakan Pemulihan (PKPP) kini yang mengehadkan hanya 250 orang dalam sesuatu acara, bukan halangan untuk orang ramai turut serta menyaksikan sambutan majlis penting itu yang akan disiarkan secara langsung di Bernama TV (Astro 502, myFreeview 121 dan unifi TV 631), RTM, Astro Awani serta platform media sosial.

Perdana Menteri dijadual menyampaikan amanat pada pukul 3 petang, yang dilihat penting dalam mendepani cabaran semasa hari ini, bagi memastikan keamanan dan keharmonian masyarakat berbilang kaum di negara ini terus terpelihara, bersesuaian dengan prinsip yang terkandung dalam Rukun Negara.

Rukun Negara diisytiharkan pada 31 Ogos 1970 oleh Yang di-Pertuan Agong IV Almarhum Tuanku Ismail Nasiruddin Shah Ibni Almarhum Sultan Zainal Abidin, susulan peristiwa 13 Mei 1969, bagi mencapai perpaduan yang erat dalam kalangan rakyat tanpa mengira kaum, agama, budaya dan kepercayaan.

Selepas menyampaikan ucapan, Perdana Menteri dijangka melafazkan ikrar Rukun Negara bersama Menteri Komunikasi dan Multimedia Datuk Saifuddin Abdullah dan Menteri Perpaduan Negara Datuk Halimah Mohamed Sadique, beserta enam pelajar sekolah yang mewakili ahli kelab Rukun Negara.

Selepas itu, Muhyiddin akan melancarkan logo rasmi sambutan jubli emas Rukun Negara itu yang julung kali dicipta, hasil kerjasama antara Pertubuhan Berita Nasional Malaysia (BERNAMA), Jabatan Penerangan dan Kumpulan Media Karangkraf.

Turut menarik, Perdana Menteri juga akan melancarkan setem khas bertemakan ‘Lima Puluh Tahun’, dengan lima reka bentuk setem yang menampilkan setiap prinsip Rukun Negara, logo sambutan 50 tahun Rukun Negara dan Bunga Raya.

Kesemua setem khas itu akan dijual oleh Pos Malaysia bermula Ogos depan.

Perdana Menteri kemudian akan melawat galeri pameran bertema Rukun Negara, yang memaparkan bahan-bahan dan gambar bersejarah penggubalan Rukun Negara.

Memeriahkan lagi acara, lagu Rukun Negara yang digubah Datuk Mokzani Ismail, akan dinyanyikan oleh penyanyi terkenal kelahiran Sarawak, Dayang Nurfaizah bersama Roy.

Datuk Syafinaz Selamat bersama dua lagi penyanyi yang sedang meningkat naik, Afieq dan Wani pula akan menyampaikan lagu Lima Prinsip Rukun Negara hasil ciptaan Datuk Wah Idris.

Program yang dianjurkan bersama Kementerian Komunikasi dan Multimedia serta Kementerian Perpaduan Negara itu, turut mengatur pelbagai program bermula 9 Julai hingga Hari Malaysia pada 16 September.

Antara program yang dirancang adalah Insta Challenge, Rukun Negara Hour, Webinar, e-Treasure Hunt, Pengisahan Negara, Ted Talk Kenegaraan, Bual Bicara Bersiri, Dokumentari dan Bicycleton. – Bernama


Arab Saudi salur dana $400 juta pada Ukraine

RIYADH, 7 Syaaban 1444H, Selasa – Arab Saudi bersetuju menyalurkan dana sebanyak $400 juta kepada Ukraine, keputusan yang mengejutkan ramai pihak selepas kerajaan berpendirian neutral sepanjang tahun lalu.

Menurut Ketua Pejabat Presiden Ukraine, Andriy Yermak, Menteri Luar Arab Saudi, Putera Faisal bin Farhan Al Saud melawat ibu negara, Kyiv semalam dan bertemu dengan Presiden Volodymyr Zelenskyy.

“Ini adalah lawatan rasmi pertama Menteri Luar Arab Saudi ke Ukraine sejak penubuhan hubungan diplomatik antara negara kita (pada 14 April 1993)”, kata Yermak di saluran Telegramnya.

Beliau berkata, kedua-dua pihak bersetuju program kerjasama dengan Pusat Bantuan Kemanusiaan dan Bantuan Raja Salman serta Memorandum Persefahaman dengan Dana Pembangunan Saudi.

Program itu dilaporkan meliputi pakej bantuan sebanyak $400 juta – $100 juta dalam bantuan kemanusiaan dan $300 juta dalam produk minyak.

Sejak lawatan dan perjanjian itu diumumkan, ramai membuat spekulasi bahawa Arab Saudi kini mungkin mengubah pendirian dalam isu perang dan kini memihak kepada Ukraine, seperti kebanyakan negara Barat. – Agensi


Aktivis anti-Islam terus provok bakar al-Quran di Denmark

COPENHAGEN, 8 Muharram 1445H, Rabu – Sekumpulan kecil aktivis anti-Islam membakar al-Quran di hadapan kedutaan Mesir dan Turkiye di Copenhagen pada Selasa selepas protes sama di Denmark dan Sweden sejak beberapa minggu lalu menimbulkan kemarahan umat Islam.

Denmark dan Sweden berkata, pihaknya kesal dengan pembakaran kitab suci Islam itu tetapi tidak boleh menghalangnya di bawah peraturan yang melindungi kebebasan bersuara.

Minggu lalu, penunjuk perasaan di Iraq membakar Kedutaan Sweden di Baghdad.

Demonstrasi di Copenhagen oleh kumpulan yang dipanggil ‘Patriot Denmark’ susulan pembakaran al-Quran kumpulan itu diadakan pada Isnin dan minggu lalu di hadapan Kedutaan Iraq.

Dua insiden seperti itu telah berlaku di Sweden sejak sebulan lalu.

Jurucakap Kementerian Luar Mesir berkata, kementerian memanggil pihak berkuasa Sweden bagi mengutuk insiden membakar al-Quran.

Semalam, Kementerian Luar Iraq menggesa pihak berkuasa negara-negara Kesatuan Eropah (EU) ‘dengan cepat mempertimbangkan semula apa yang dipanggil kebebasan bersuara dan hak untuk berdemonstrasi’ dengan membakar al-Quran.

Turkiye pada Isnin berkata, pihaknya mengutuk sekeras-kerasnya apa yang dikatakan sebagai ‘serangan keji’ terhadap al-Quran dan menggesa Denmark mengambil langkah yang perlu bagi mencegah ‘jenayah kebencian’ terhadap Islam ini.

Denmark telah mengutuk pembakaran itu sebagai ‘tindakan provokatif dan memalukan’ tetapi mengatakan pihaknya tidak mempunyai kuasa untuk menyekat penunjuk perasaan tanpa kekerasan.

Pakar undang-undang dari Universiti Copenhagen, Prof Trine Baumback berkata, orang ramai memperoleh manfaat daripada perluasan kebebasan bersuara apabila berdemonstrasi.

“Ia bukan sahaja termasuk ungkapan lisan bahkan orang ramai boleh mengekspresikan diri mereka dalam pelbagai cara seperti membakar barang,” katanya menjelaskan mengenai undang-undang Denmark. – Agensi


MARA rancang perkenal program pastikan kes buli tak berulang

BANGI, 12 Jamadilawal 1443H, Jumaat – Majlis Amanah Rakyat (MARA) mempunyai perancangan untuk memperkenalkan program kokurikulum bersesuaian di Maktab Rendah Sains MARA (MRSM) untuk memastikan kes buli di institusi pendidikan itu tidak berulang pada masa hadapan.

Pengerusi MARA, Datuk Seri Azizah Mohd Dun berkata, pihaknya sudah mengadakan perbincangan mengenai perkara itu dengan Badan Pemuafakatan Pendidikan MARA Malaysia (MUAFAKAT) semalam, sebagai langkah untuk membendung masalah buli dalam kalangan pelajar di MRSM.

“Kita perlu memberikan perhatian serius terhadap perkara ini dalam memastikan kes seumpama ini tidak berulang pada masa hadapan.

“Kita bercadang memperkenalkan program kokurikulum yang sesuai bagi memastikan pelajar ini bukan sahaja cemerlang dalam pelajaran tetapi juga cemerlang dari segi jati diri dan sahsiah,” katanya.

Mengulas lanjut, Azizah seperti dilapor BH berkata, MARA akan terus mengambil langkah proaktif dan mencari jalan supaya pelajar yang berada di MRSM mempunyai keperibadian yang baik selain berkasih sayang antara satu sama lain.

“Tindakan kaunseling juga akan terus diberikan kepada pelajar yang menjadi mangsa kes buli berkenaan,” katanya.

Terdahulu, Jawatankuasa Disiplin Maktab (JDM) membuat keputusan untuk menamatkan pengajian seramai 10 pelajar MRSM yang terbabit dengan insiden membuli, berkuat kuasa kelmarin.


Rejim China penjarakan doktor Uyghur 20 tahun

BEIJING, 16 Jamadilawal 1442H, Khamis – Seorang doktor muslim Uyghur dipenjarakan atas tuduhan keganasan dan perkara itu disahkan Beijing hari ini, sehari selepas keluarganya memberitahu ahli politik Amerika Syarikat (AS) yang dia dijatuhi hukuman penjara 20 tahun.

Gulshan Abbas hilang dalam tahanan kira-kira dua tahun lalu, namun keluarganya semalam memberitahu jawatankuasa kongres AS wanita 58 tahun itu dijatuhi hukuman penjara 20 tahun berikutan tindakan aktivis bagi pihak Uyghur.

Abbas – seorang doktor bersara yang fasih berbahasa Mandarin – ditahan pada September 2018, menurut keterangan dibuat kakaknya, Rushan Abbas, yang diberikan kepada Jawatankuasa Perhubungan Luar Senat AS tahun lalu.

Rushan Abbas, yang berpangkalan di AS, bersuara dalam berkempen untuk pembebasan kakaknya.

“Hari ini keluarga saya berkongsi berita buruk yang kami terima pada Hari Krismas, bahawa kakak saya, Dr Gulshan Abbas, dijatuhi hukuman penjara 20 tahun oleh rejim China,” tulis Rushan dalam ciapan twitter semalam.

Bercakap kepada wartawan, jurucakap Kementerian Luar, Wang Wenbin berkata, Abbas dijatuhi hukuman di bawah undang-undang oleh badan kehakiman China – kononnya mengambil bahagian dalam keganasan terancang, membantu kegiatan pengganas dan mengganggu ketenteraman sosial.

Bagaimanapun, beliau tidak memberikan butiran lanjut mengenai tuduhan jenayahnya.

Kumpulan hak asasi menyatakan kira-kira sejuta Uyghur dan minoriti Turki lain menderita hidup dengan keadaan seperti penjara di kem tahanan di wilayah Xinjiang, barat laut China.

Banyak negara dan organisasi Barat termasuk AS, Kesatuan Eropah (EU) dan Pertubuhan Bangsa-Bangsa Bersatu (PBB) mengkritik dasar China di Xinjiang, yang baru-baru ini menunjukkan amalan buruh paksa dengan membabitkan orang Islam Uyghur.

Ia menunjukkan penyalahgunaan rantaian bekalan tekstil khususnya, di mana kapas yang dituai di Xinjiang oleh buruh paksa atau murah dipercayai membuat pakaian murah untuk pasaran Barat. – Agensi


1,200 kanak-kanak Afghanistan nikmati institusi pendidikan, pusat rekreasi

TAKHAR, 2 Jamadilawal 1444H, Ahad – Dalam usaha meringankan bebanan kehidupan kanak-kanak di Afghanistan, sebuah pertubuhan kemanusiaan membina kemudahan khusus untuk tujuan pendidikan dan rekreasi di wilayah ini, lapor agensi berita.

Lebih 1,200 kanak-kanak di wilayah berkenaan yang kebanyakannya ibu bapa mereka di penjara atau di hospital berpeluang mendapat manfaat daripada penubuhan institusi di wilayah berkenaan.

Ketua Pertubuhan Amal di Takhar, Kamran Sadat berkata, pihaknya telah mengenal pasti kanak-kanak berkenaan menerusi kerjasama dengan Jabatan Buruh dan Hal Ehwal Kebajikan Sosial dan menawarkan peluang pendidikan ini kepada mereka.

Malah, Kamran berkata, institusi kedua khusus untuk kanak-kanak terbiar akan dibina di wilayah sama yang akan menerima dana sepenuhnya daripada Tabung Kanak-Kanak Pertubuhan Bangsa-Bangsa Bersatu (UNICEF).

Sementara itu, seorang kanak-kanak yang hanya dikenali sebagai Moqadas berkata, dia berpeluang belajar di sekolah itu berikutan ibunya kini sedang dirawat di hospital membolehkan dia datang untuk belajar dan bermain bersama rakan-rakan lain.

“Saya sangat gembira diberi peluang untuk belajar bersama rakan-rakan lain,” ujarnya penuh teruja. – Agensi


Gerhana Bulan Separa pada 29 Oktober

BANGI, 3 Rabiulakhir 1445H, Rabu – Rakyat Malaysia berpeluang menyaksikan fenomena Gerhana Bulan Separa pada akhir bulan ini.

Kementerian Sains, Teknologi dan Inovasi (Mosti) dan Planetarium Negara memaklumkan, fenomena Gerhana Bulan Separa itu akan muncul pada Ahad, 29 Oktober ini.

“Seluruh penduduk Malaysia berpeluang menyaksikan fenomena Gerhana Bulan Separa bermula dari jam 3.35 pagi sehingga 4.52 pagi apabila bulan terlindung oleh bayang umbra bumi.

“Gerhana bermula lebih awal iaitu dari jam 2.01 pagi tetapi mengalami fasa Penumbra sehingga jam 3.35 pagi (bulan cerah seperti purnama biasa kerana bayang penumbra yang kurang gelap).

“Kemudian, gerhana mencapai tahap maksimum pada jam 4.14 pagi dan diikuti oleh fasa penumbra semula pada 4.52 pagi (bulan cerah seperti purnama biasa semula),” katanya.

Katanya lagi, fenomena gerhana ini akan tamat sepenuhnya pada jam 6.26 pagi.


Amaran hujan lebat, ribut petir petang ini

BANGI, 21 Rabiulakhir 1445H, Ahad – Hujan lebat, ribut petir berserta angin kencang di seluruh negara sehingga jam 5 petang hari ini.

Jabatan Meteorologi Malaysia (MetMalaysia) dalam kenyataan berkata, cuaca buruk itu dijangka melanda beberapa negeri antaranya Kelantan, Terengganu, Perlis, Perak, Kedah, Pulau Pinang, Pahang dan Selangor.

Selain itu turut terlibat ialah di Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka dan Johor.

Bagi Sabah, cuaca buruk dijangka melanda pedalaman, Pantai Barat, Tawau, Sandakan dan Kudat.

Dalam pada itu, cuaca buruk di Sarawak pula membabitkan Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu, Miri dan Limbang.

“Amaran ini dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” katanya dalam hantaran sama.

Justeru, orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


DUN Selangor dibubar hari ini

SHAH ALAM, 4 Zulhijjah 1444H, Jumaat – Dewan Undangan Negeri (DUN) Selangor bagi penggal ke-14 secara rasminya dibubarkan hari ini, bagi memberi laluan kepada pilihan raya negeri (PRN).

Pembubaran itu selaras dengan pengumuman Setiausaha Sulit Sultan Selangor, Datuk Mohamad Munir Bani, Isnin lalu, selepas mendapat perkenan Sultan Selangor, Sultan Sharafuddin Idris Shah yang turut menandatangani pengisytiharan pembubaran DUN.

Ini bermakna DUN Selangor yang mempunyai 56 kerusi dibubarkan dua hari lebih awal berbanding tempoh mandat Dun yang akan berakhir pada 25 Jun ini.

Dengan pembubaran itu, Selangor ditadbir kerajaan sementara sehingga kerajaan negeri baharu dibentuk selepas pilihan raya.

Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.

Pada Pilihan Raya Umum ke-14 (PRU-14), Pakatan Harapan (PH) mendominasi Selangor apabila menang 51 daripada 56 kerusi, diikuti Barisan Nasional (BN) dan PAS masing-masing mendapat empat dan satu kerusi.


Masih ramai tidak endah larangan merokok: JKNNS

SEREMBAN, 1 Zulkaedah 1444H, Ahad – Masih ramai dalam kalangan perokok tidak mengendahkan larangan merokok terutama di premis makanan, hospital dan hentian pengangkutan awam, kata Pengarah Kesihatan Negeri Sembilan, Datuk Dr Harlina Abdul Rashid.

Beliau berkata, ini berikutan sebanyak 96 notis kesalahan dikeluarkan dalam tempoh 8 jam operasi penguatkuasaan Peraturan-Peraturan Kawalan Hasil Tembakau 2004 (Op PPKHT) yang dilakukan oleh Jabatan Kesihatan Negeri, Negeri Sembilan (JKNNS) di sekitar negeri ini semalam.

“Ia termasuk di kawasan hospital atau klinik, premis makanan dan pusat beli-belah selain kesalahan terhadap pemilik yang gagal mempamerkan tanda larangan merokok di premis. Kita tengok tadi di tempat makan, rakyat ada kesedaran tetapi diharap dengan penguatkuasaan ini mereka akan lebih peka.

“Sebenarnya tabiat merokok ini berkait dengan tingkah laku, justeru Kementerian Kesihatan (KKM) akan sentiasa mempromosi dan melaksanakan penguatkuasaan secara berkala untuk membendung perkara itu,” katanya kepada pemberita selepas operasi berkenaan di sini malam tadi.

Beliau turut menegaskan bahawa larangan merokok bukan bertujuan menghukum golongan perokok, sebaliknya bagi mengelakkan komplikasi akibat tabiat merokok kepada mereka serta perokok pasif iaitu individu yang berada di sekeliling.

Dr Harlina berkata, aktiviti mempromosi dan peringatan kepada masyarakat mengenai keburukan tabiat merokok adalah tanggungjawab semua pihak selain pelanggan dan pemilik premis makanan perlu memainkan peranan masing-masing.

Selain itu, beliau berkata, perokok dan pengguna rokok elektronik atau vape turut diseru untuk berhenti merokok mengikut kaedah rawatan yang diiktiraf KKM memandangkan ia juga boleh membahayakan diri dan orang sekeliling.- Bernama


Posisi Kerajaan Malaysia dalam isu Palestin masih tidak jelas?

SEMALAM saya meluangkan masa bersama pelajar dan rakyat Malaysia di salah satu negara Barat, berkongsi kefahaman dan perkembangan terhadap apa yang sedang berlaku di Palestin sekarang.

Salah satu soalan yang ditanya kepada saya ialah; apakah pendirian sebenar kerajaan Malaysia dalam isu yang sedang berlaku sekarang?

Soalan yang menarik bagi saya. Ini menandakan bagi mereka yang mengikuti berita Malaysia dari jauh, pendirian kerajaan Malaysia kelihatan kabur dan tidak jelas — adakah kerajaan benar-benar berpihak dengan perjuangan pembebasan, atau tidak berpihak atau lebih teruk, sudah mengikut apa yang Zionis mahukan?

Saya jawab dengan memberikan satu konsep yang perlu mereka faham dan jadikan bahan bedah utama untuk memerhati dan menjangka hala tuju pendirian kerajaan (sesiapapun yang naik jadi kerajaan, bukan kerajaan PMX sahaja) iaitulah konsep “kepentingan nasional” atau “national interest“.

Mana-mana Kementerian atau Menteri yang sedang “bersilat” dengan isu Palestin di Malaysia sekarang, akan membina kenyataan, pendirian, dan tindakan yang Malaysia boleh lakukan tanpa mengancam “kepentingan nasional” Malaysia. Ini premis yang dipegang dalam pentadbiran kerajaan, sefaham saya.

Namun kita perhatikan beberapa isyarat yang mengelirukan terbit dalam persoalan apa yang berlaku di Palestin sekarang dalam konteks pendirian atau tindakan kerajaan:

1. Dari satu sudut, PMX bercakap berkobar-kobar mengenai sokongan tidak berbelah bahagi kepada Palestin.

2. Namun setahu saya juga sejak isu bermula (bahkan sebelumnya juga), tidak ada sebarang perbincangan dan usaha konkrit untuk membantu pejuang pembebasan Palestin di Gaza iaitu Gerakan Perjuangan Islam Palestin (Hamas).

3. Kemudian keluar pula kenyataan ‘isu pokok’ oleh menteri mengenai usaha untuk memastikan rakyat Gaza dapat dikeluarkan (untuk selamatkan). Orang di sana berjuang untuk kekal tetapi kerajaan Islam berbincang untuk keluarkan?

4. Wisma Putra juga masih kekal berpegang dengan two-state solution yang merupakan sebuah ‘solusi kertas origami’ yang tidak pernah dihormati oleh Israel dan bercanggah dengan kehendak umat Islam iaitu kebebasan Palestin sepenuhnya.

5. Kemudian terkini ialah usaha Amerika Syarikat (AS) untuk menggunakan “senjata ekonomi” mereka dalam bentuk sanction kepada mana mana pihak atau negara yang menyalur bantuan kepada Hamas. Saya tidak pasti adakah dengan usaha ini akan menyebabkan Malaysia akhirnya menganggap Hamas sebagai pengganas yang dilarang untuk dibantu sebagaimana yang dikehendaki oleh Barat dan Zionis, demi menyelamatkan hubungan dagang bilateral kita dengan AS, atau bagaimana?

Berdasarkan kepada campur-baur dan ketidakjelasan di manakah posisi kerajaan Malaysia dalam isu Palestin ini, dengan premis bahawa semua pendirian ini diukur menurut “kepentingan nasional” Malaysia, kita boleh membuat inferens awal bahawa apa yang disebut sebagai “kepentingan nasional” itu sendiri tidak konsisten dan jelas secara inti patinya.

Dalam erti kata lain, adakah perjuangan pembebasan Palestin itu merupakan satu “kepentingan nasional” Malaysia ataupun “kepentingan nasional” Malaysia itu ada acuannya sendiri, di mana pembebasan Palestin juga tertakluk samada ia selari atau tidak dengannya.

Persoalan ini adalah persoalan yang crucial bagi saya kerana sebagaimana kejayaan mendirikan negara haram Israel itu telah mendefinisikan dan membentuk acuan “national interest” bagi negara barat seperti US, saya berpandangan bahawa “it is essentially within our national interest” untuk melawan penjajahan Israel dan membebaskan semula Palestin.

Namun persoalan ini hanya boleh dijawab jika kerajaan dan negara ini boleh menjawab dengan jelas apakah yang menjadi epistemologi atau falsafah yang membentuk “national interest” kita? Sebagaimana disebut oleh Finnemore (1996) — “How do states know what they want?”

Persoalan ini dan pendefinisian semula konsep kepentingan nasional bagi negara kita adalah sesuatu yang penting dan urgent; lebih-lebih lagi apabila kita lihat begitu banyak perubahan geopolitik dunia dan ketegangan domestik yang berlaku di negara kita, tidak dapat diurus dan diatasi oleh kerajaan secara konkrit dan konsisten menurut kehendak kita sendiri.

Syed Ahmad Israa’CEO IRIS Institute


Lelaki pakai gelang kuarantin antara ditahan terbabit sabung ayam

SIBU, 26 Jamadilakhir 1442H, Isnin  – Seorang lelaki yang memakai gelang pengawasan dan kuarantin di rumah adalah antara lima yang ditahan polis dalam serbuan di kawasan lapang di Lorong 22 Sibu Jaya di sini kerana disyaki terlibat judi sabung ayam, semalam.

Ketua Polis Daerah Sibu ACP Stanley Jonathan Ringgit berkata, semasa ditahan, lelaki berusia 46 tahun itu didapati memakai gelang putih di tangan kiri dengan catatan tarikh ujian calitan COVID-19 pada 7 Februari, 8 pagi di Klinik Kesihatan Sibu Jaya.

“Berdasarkan siasatan awal, pada 12.30 tengah hari suspek keluar dari rumahnya untuk menyertai sabung ayam di lokasi tersebut. Keterangan lelaki ini telah direkodkan dan dia dibebaskan dengan jaminan polis memandangkan perintah kuarantin di rumah ke atasnya masih berkuat kuasa,” katanya ketika dihubungi di sini hari ini.

Beliau berkata, ujian calitan COVID-19 ke atas empat lagi suspek berusia antara 23 dan 46 tahun yang dibuat di Hospital Sibu mendapati mereka negatif wabak berkenaan dan kini direman untuk siasatan lanjut.

Katanya, mereka juga akan dikenakan kompaun kerana melanggar syarat PKP. -Bernama


Pemuda ISMA gesa larangan jual arak diperluas seluruh negara

Oleh Ainul Illia Meor Suzurudin

BANGI, 3 Rabiulakhir 1442H, Khamis – Pemuda Ikatan Muslimin Malaysia (ISMA) menyambut baik garis panduan dan syarat permohonan lesen minuman keras baharu di Wilayah Persekutuan Kuala Lumpur, yang dikeluarkan Dewan Bandaraya Kuala Lumpur (DBKL).

Menegaskan pendirian itu, Jawatankuasa Gerakan Massa Pemuda Ikatan Muslimin Malaysia (ISMA), Soufi Anual berkata, garis panduan itu memberi kegembiraan kepada semua rakyat Malaysia yang sebelumnya resah dengan kes kemalangan mengakibatkan kematian oleh pemandu mabuk saban hari.

“Inisiatif DBKL ini sekali gus akan menyumbang kepada berkurangnya peminum arak dan akhirnya tidaklah lagi kedengaran kes langgar mati oleh pemandu mabuk,” katanya kepada Ismaweb.net, hari ini.

Bagaimanapun, seperti dijangka katanya, pengumuman tersebut sudah pasti akan ditentang keras Persatuan Peniaga Minuman Keras.

Persatuan ini berhujah bahawa langkah itu tidak hanya akan merugikan perniagaan, malah mengutangkan kutipan cukai negara.

Selain itu, mereka turut menyifatkan dasar yang diumumkan oleh DBKL itu sebagai satu langkah yang regresif – mundur.

Membidas pandangan itu, Soufi berkata, walau apa pun justifikasi yang diberikan, amat mustahak pihak persatuan tersebut mengakui hakikat bahawa penjualan arak memberi mudarat secara berleluasa.

Apatah lagi dengan laporan peningkatan jumlah kes kematian di jalan raya dan penderaan di rumah, katanya.

“Atas segala mudarat arak yang berlaku, tidak pula kedengaran persatuan itu membantu atau menyumbang semula kepada yang terkesan akibat bahana arak,” tegasnya.

Di samping itu, apa yang menyedihkan juga adalah kebanyakan pekerja kedai runcit dan serbaneka ialah pekerja muslim sedangkan ia bertentangan dengan undang-undang.

“Maknanya mereka boleh disabitkan atas akta syariah tersebut sekiranya terlibat dalam penjualan arak.

“Lebih mengejutkan, jika diteliti peraturan pihak berkuasa tempatan, ada akta yang meletakkan syarat premis yang menjual minuman keras hendaklah melebihi jarak 200 meter dari kawasan perumahan, sekolah dan surau masjid.

“Namun, kebanyakan kedai runcit dan serbaneka terletak betul-betul dalam kawasan perumahan! Malah sebahagian besar meletakkan arak dalam satu peti sejuk yang sama sedangkan sepatutnya mereka wajib asingkan dan letak arak tersebut di bahagian belakang premis,” katanya yang kesal dengan situasi itu.

Soufi menegaskan, pada hakikatnya, banyak undang-undang yang menjaga manusia daripada bahana arak.

Tetapi, sekali lagi atas asbab kurangnya penguatkuasaan undang-undang, maka penjual arak yang tidak ‘mengenali’ unsur halal dan haram ini terus menerus melanggar undang-undang sedia ada.

“Justeru, kami di Pemuda ISMA menyeru kepada pihak kerajaan supaya meluaskan larangan penjualan arak ini ke seluruh Malaysia.

“Kami juga menyeru kepada semua rakyat Malaysia yang bencikan arak ini supaya melaporkan kepada pihak berwajib atas kesalahan penjualan arak ini,” katanya.

Isnin lalu, DBKL mengeluarkan garis panduan dan syarat-syarat permohonan jualan minuman keras yang mana menyatakan bahawa minuman memabukman itu tidak dibenarkan dijual di kedai runcit, kedai serbaneka, kedai ubat Cina berkuat kuasa 1 Oktober 2021 kecuali bagi tujuan ubatan tradisional sama ada campuran/‘pure’.


Isu LSC: Saranan PAC perlu disegerakan sebagai hormati Parlimen

BANGI, 12 Muharram 1444H, Rabu – Saranan Jawatankuasa Kira-kira Wang Negara (PAC) mengenai kapal tempur pesisir (LSC) perlu dilaksanakan segera berbanding menubuhkan suruhanjaya atau jawatankuasa siasatan.

Ketua Pegawai Eksekutif Institut Demokrasi dan Hal Ehwal Ekonomi (IDEAS), Dr Tricia Yeoh berkata, setiap saranan oleh PAC perlu disegerakan sebagai menghormati dan mengambil serius institusi Parlimen.

“Tindakan yang perlu dilakukan berdasarkan laporan PAC itu adalah menerusi agensi penguatkuasaan undang-undang khususnya Suruhanjaya Pencegahan Rasuah Malaysia (SPRM).

“Rakyat Malaysia ingin melihat pihak yang bertanggungjawab di atas pembaziran dan rasuah wang rakyat dikenakan hukuman dan dengan melaksanakan saranan yang diberikan, pihak kerajaan akan menunjukkan kepada orang ramai bahawa kerajaan memandang serius perkara ini.

“Antara saranan itu, kami tekankan bahawa laporan Jawatankuasa Siasatan Tadbir Urus, Perolehan & Kewangan Kerajaan (JKSTUPKK) harus dinyahklasifikasikan selain menggesa kerajaan untuk memberikan kemas kini mengenai pelaksanaan saranan yang diberikan kepada masyarakat awam serta menggesa PAC untuk menyemak semua laporan JKSTUPKK,” katanya dalam kenyataan, hari ini.

PAC menyarankan tujuh langkah termasuk SPRM mengambil tindakan terhadap dapatan laporan PAC, Laporan Audit Forensik dan laporan JKSTUPKK serta Kementerian Pertahanan (KEMENTAH) perlu mengemukakan laporan kemajuan kepada PAC setiap tiga bulan sehingga projek itu disiapkan serta laporan JKSTUPKK itu dinyahklasifikasikan.

IDEAS berkata, JKSTUPKK ditubuhkan pada tahun 2018 untuk menyiasat tadbir urus, perolehan dan kewangan dalam semua kementerian dan diterajui oleh bekas Ketua Audit Negara, Tan Sri Ambrin Buang.

Tegas beliau, Akta Perolehan Kerajaan (GPA) akan membantu meningkatkan ketelusan dalam perolehan pertahanan selepas Malaysia diletakkan dalam Band D di dalam Indeks Integriti Pertahanan Kerajaan (GDI) 2020.

Katanya, ia akan menunjukkan terdapat risiko rasuah yang tinggi dalam perolehan pertahanan.

“Skandal LCS ini seharusnya menjadi teguran kepada kita untuk mengambil lebih serius usaha pembaharuan sistem perolehan negara,” katanya.


Petisyen ‘Jangan Kuburkan Kes Adib’ terus dapat sambutan

Oleh Zuhayati Yazid

BANGI, 30 Safar 1443H, Khamis – Petisyen ‘Jangan Kuburkan Kes Adib’ yang dilancarkan sejak Sabtu lalu terus mendapat sambutan dalam kalangan rakyat Malaysia.

Sehingga 4.00 petang tadi, petisyen yang dilancarkan sebagai tanda solidariti rakyat negara ini berjaya menghimpunkan 22,503 tandatangan.

Petisyen berkenaan dilancarkan oleh Pertubuhan-Pertubuhan Pembela Islam (PEMBELA) supaya kepimpinan negara mengambil cakna dengan kekecewaan dan kemarahan rakyat dalam kes ini.

Terdahulu, PEMBELA menzahirkan rasa kecewa berhubung kes berkenaan yang ditutup dan hanya akan dibuka semula jika terdapat bukti baharu.

Selain itu, kenyataan yang dikeluarkan Menteri Perusahaan, Perladangan dan Komoditi, Datuk Zuraida Kamaruddin juga menimbulkan persoalan sama ada siasatan masih diteruskan untuk mendapat bukti baharu atau sekadar menunggu mana-mana pihak membuat laporan.

Sebelum ini, Zuraida berkata, kerajaan akan memberi fokus terhadap keperluan keluarga Allahyarham Muhammad Adib Mohd Kassim.

Walhal, sebelum ini Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat pada 23 September lalu.

Dua tertuduh telah dituduh di bawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.


Euro kekal mata wang rizab kedua penting di dunia

FRANKFURT, 3 Zulhijjah 1444H, Khamis –  Euro mengekalkan peranan sebagai mata wang kedua paling penting di dunia selepas dolar Amerika Syarikat (AS) dalam tahun yang mencatatkan inflasi yang tinggi dan pencerobohan berterusan Russia ke atas Ukraine, lapor Agensi Berita Jerman (dpa).

Pada 2022, bahagian euro yang dipegang dalam rizab pertukaran asing rasmi di seluruh dunia diselaraskan dalam kadar pertukaran, meningkat 0.5 mata peratus kepada 20.5 peratus, menurut Bank Pusat Eropah (ECB) pada Rabu.

Setakat ini, dolar AS merupakan mata wang rizab yang paling banyak digunakan, pada kadar sekitar 59 peratus. Mata wang rizab ialah mata wang yang kerap digunakan dalam perdagangan dunia dan sering dipegang oleh bank pusat lain.

“Walaupun berlaku kejutan baharu berturut-turut, peranan antarabangsa euro kekal berdaya tahan pada 2022 dan perlu diberi perhatian,” kata presiden ECB, Christine Lagarde yang menambah bahawa landskap baharu ini meningkatkan tanggungjawab penggubal dasar Eropah untuk mewujudkan syarat bagi euro untuk berkembang maju.

Badan pemantau Euro telah lama mendesak kemajuan dalam penyatuan pasaran kewangan dan modal dalam zon euro, termasuk pembangunan Kesatuan Pasaran Modal selanjutnya yang bertujuan untuk menangani halangan birokrasi dan kawal selia antara negara bagi membolehkan syarikat mengumpul wang dengan lebih mudah.

Suruhanjaya Eropah telah menimbang rancangan projek itu sejak 2015.

“Penyatuan ekonomi dan kewangan Eropah selanjutnya penting dalam meningkatkan daya tahan peranan antarabangsa euro dalam ekonomi dunia yang berpotensi berpecah-belah,” kata ahli lembaga eksekutif ECB Fabio Panetta. – Bernama


Iran umum sekatan baharu ke atas EU, rakyat Eropah dan 13 entiti

TEHRAN, 1 Syaaban 1444H, Rabu – Kementerian Luar Iran mengumumkan sekatan ke atas 13 entiti dan 15 individu dalam Kesatuan Eropah (EU) dan lapan pegawai Britain.

Jurucakap Menteri Luar, Nasser Kan’ani berkata, tindakan berkenaan merupakan maklum balas susulan tindakan EU membuat beberapa sekatan baharu terhadap Iran.

Langkah itu diumumkan menerusi kenyataan yang dikeluarkan semalam.

Menurut pengumuman itu, semua institusi di Iran diwajibkan melaksanakan sekatan ke atas semua orang Eropah mengikut kelulusan yang ditetapkan pihak berkuasa.

Sekatan berkenaan termasuk melarang mengeluarkan visa itu dan kebenaran kemasukan ke negara tersebut.

Selain itu, sekatan terbaharu juga melibatkan menyekat akaun bank dalam sistem kewangan dan perbankan negara serta rampasan harta benda dan aset di bawah bidang kuasa Iran. – Agensi


Pemilihan UMNO semua peringkat ditangguh 18 bulan bermula esok

KUALA LUMPUR, 18 Zulkaedah 1442H, Selasa – Pemilihan jawatan di semua peringkat cawangan, bahagian dan Majlis Tertinggi (MT) UMNO ditangguhkan selama 18 bulan bermula esok.

Setiausaha Agung UMNO Datuk Seri Ahmad Maslan berkata, keputusan dipersetujui MT UMNO selaras Perlembagaan UMNO Fasal 10.16 yang memperuntukkan bahawa MT berhak menangguhkan pemilihan di ketiga-tiga peringkat parti tidak lebih 18 bulan dari tarikh pemilihan sepatutnya diadakan.

Beliau berkata, pemilihan berkenaan sepatutnya sudah sampai tempoh untuk diadakan semula memandangkan esok akan genap tiga tahun selepas pemilihan terakhir diadakan.

Namun katanya, keputusan ini diambil selepas menerima nasihat daripada Ketua Pengarah Kementerian Kesihatan (KKM) melalui surat maklum balas pada 10 Mei lepas, Ketua Pengarah Jabatan Pendaftaran Pertubuhan (RoS) (2 Jun) dan Ketua Pengarah Majlis Keselamatan Negara (MKN) (11 Jun).

“Inti pati surat jawapan KKM dan MKN mencadangkan mesyuarat dan pemilihan UMNO dibuat secara maya. Namun, disebut dalam surat KKM dan MKN juga sekiranya tidak boleh dibuat secara maya, maka pemilihan perlu ditangguhkan hingga ke satu tarikh dan keadaan COVID-19 adalah terkawal,” katanya dalam kenyataan hari ini.

Ahmad Maslan berkata, terdapat 66,287 mesyuarat dan pemilihan yang perlu diadakan membabitkan kehadiran seramai 3.3 juta ahli UMNO, selain 764 persidangan perwakilan bahagian terdiri daripada 191 persidangan untuk setiap empat peringkat di bahagian, wanita, pemuda dan puteri.

“Semua ini mesti dijalankan serentak dalam tempoh dua hujung minggu. Tentunya sukar persidangan perwakilan bahagian empat peringkat diadakan serentak dalam keadaan wujudnya kawasan dikenakan Perintah Kawalan Pergerakan (PKP), PKP Bersyarat dan PKP Diperketatkan.

Beliau berkata, UMNO tidak pernah melaksanakan mesyuarat dan persidangan dengan pemilihan secara maya di semua peringkat disebabkan khuatir berlaku kesilapan teknikal tinggi dengan kesukaran liputan internet di kawasan luar bandar.

Bagaimanapun, Ahmad Maslan berkata, mesyuarat cawangan, bahagian dan Perhimpunan Agung UMNO 2021 tanpa pemilihan masih perlu dibuat dengan kehadiran hanya 25 peratus termasuk secara maya bagi memenuhi prosedur tahunan pertubuhan.

“Jika ada pemilihan tentunya tidak boleh syarat 25 peratus kehadiran itu dipakai kerana semua ahli seramai 3.3 juta orang mempunyai hak untuk mengundi,” katanya.

Beliau berkata, berdasarkan cadangan mesyuarat pengurusan yang dibentang dalam mesyuarat MT, tarikh mesyuarat cawangan empat peringkat (tanpa pemilihan) hendaklah diadakan pada 15 Ogos sehingga 30 Sept ini dengan hanya 25 peratus kehadiran.

“Kaedah maya jika kawasan cawangan itu mempunyai liputan internet manakala kawasan luar bandar tanpa internet boleh diadakan secara bersemuka jika dibenarkan prosedur operasi standard.” katanya. -Bernama


Ekonomi Malaysia jauh lebih kukuh berbanding Sri Lanka

BANGI, 24 Zulhijjah 1443H, Ahad – Situasi ekonomi Malaysia dan Sri Lanka amat berbeza bahkan jika dilihat dari segi kedudukan luaran dan asas ekonomi, ternyata keadaan Malaysia ternyata jauh lebih kukuh.

Antara perbezaannya ialah pertumbuhan Keluaran Dalam Negara Kasar (KDNK) dan rizab antarabangsa Malaysia lebih mantap serta inflasi yang lebih terkawal.

Sehubungan itu, Bank Negara Malaysia (BNM) menolak tanggapan bahawa negara akan berhadapan malapetaka ekonomi seperti yang dialami Sri Lanka.

Gabenor BNM, Tan Sri Nor Shamsiah Mohd Yunus berkata, ada dua aspek yang sangat membezakan hutang Malaysia dan Sri Lanka, dengan yang pertama, pinjaman dalam mata wang asing oleh kerajaan adalah sangat kecil berbanding Sri Lanka.

Dalam konteks ini, beliau berkata, bahagian besar hutang Kerajaan Persekutuan tertunggak adalah di dalam mata wang ringgit (97.5 peratus) dan hanya sebanyak 2.5 peratus adalah dalam mata wang asing.

“Aspek kedua pula ialah sektor kewangan Malaysia kukuh dan pasaran kewangan tempatan juga besar dan dalam. Justeru, risiko kejutan kewangan boleh kita hadapi dengan lebih baik,” katanya seperti dipetik Berita Harian hari ini.

Beliau menjelaskan, ketika ekonomi negara terkesan akibat wabak COVID-19, bank berkeupayaan untuk membantu peminjam secara besar-besaran.

Terkini, walaupun keadaan ekonomi semakin pulih, beliau berkata, bank terus menyediakan bantuan pembayaran semula kepada peminjam yang memerlukannya sambil meningkatkan aktiviti pemberian pinjaman untuk menyokong pemulihan ekonomi.

Namun, katanya, terdapat beberapa pengajaran penting yang dapat dijadikan iktibar daripada krisis di Sri Lanka itu dengan antaranya Malaysia perlu mengekalkan kedudukan fiskal yang teguh dan mampan bagi membolehkan kerajaan membantu isi rumah yang terjejas pada waktu yang mendesak.

“Keperluan memelihara daya tahan luaran, termasuk memastikan penambahan hutang luar negeri, terutamanya hutang dalam mata wang asing, dibuat secara berhemat dan pinjaman yang diterima itu digunakan secara produktif.

“Kita juga perlu memastikan rizab antarabangsa berada pada tahap yang kukuh,” katanya.


Sindiket judi jana RM30 juta sehari

Oleh Siti Hafidah Abd Ghaffar

BANGI, 25 Zulhijjah 1441H, Sabtu – Sindiket perjudian di negara ini didakwa memperoleh pendapatan mencecah RM30 juta sehari berbanding RM16 juta pada 10 tahun dahulu.

Ketua Aktivis Persatuan Pengguna Islam Malaysia (PPIM), Datuk Nadzim Othman mendakwa, dengan sumber kewangan yang begitu besar, tidak mustahil akan digunakan oleh sindiket berkenaan untuk membeli pengaruh serta ‘petugas’ bagi menuruti apa yang mereka mahukan.

“Kita perlu lihat isu ini sebagai keadaan yang membahayakan rakyat Malaysia. Perkara ini nampak mudah tetapi sebenarnya amat serius yang kita lihat banyak memberi kesan sosial.

“Keperluan masyarakat itu tidak diisi disebabkan masalah judi. Justeru, kita kena lihat isu ini secara serius.

“Pemerintah juga kena ambil tindakan yang tegas untuk mengatasi masalah yang kita hadapi hari ini,” katanya ketika dihubungi Ismaweb.net hari ini.

Dalam pada itu, Nadzim tidak menolak kemungkinan sindiket perjudian menyasarkan kawasan majoriti penduduk Melayu kerana sikap mereka yang mudah terpengaruh.

Bagi membendung masalah yang ‘berjangkit’ ini, beliau menggesa semua pihak bersama-sama menyertai gerakan membebaskan diri dari judi.

“Kita perlu ada tentera rakyat untuk mengatasi masalah ini.

“Maknanya, secara bersungguh-sungguh kita semua mengambil tindakan membuat laporan,” katanya sambil menyarankan Pejabat Ketua Polis Negara (IGP) menyediakan talian hotline bagi menerima aduan mengenai kegiatan judi.

Sebelum ini, Pengusaha Hot Burger Malaysia, Mohd Asri Hamid mendakwa wujud beberapa premis judi serta gerai peniaga warga Indonesia keturunan Aceh yang menjual rokok seludup di sekitar Bandar Baru Sungai Buloh.

Selain itu dia turut mendakwa Majlis Bandaraya Shah Alam (MBSA) dan polis disyaki menerima suapan daripada sindiket yang menjalankan kegiatan haram berkenaan.

Selain itu, semalam polis menumpaskan sindiket judi dalam talian yang dipercayai turut menjalankan kegiatan Macau Scam di empat unit kondominium mewah di Soho Suite@KLCC.

Sindiket dipercayai mempromosikan kegiatan judi dalam talian, perniagaan mata wang asing serta Macau Scam dengan menjadikan warga China, Taiwan dan Hong Kong sebagai sasaran.


Isu dipukul kerana berpuasa, SUHAKAM jangan berdiam diri

KITA dikejutkan dengan kes pekerja dibelasah dengan begitu teruk dan diugut kerana berpuasa. Tidak cukup dengan dipukul, pistol pula diacukan ke arah mangsa. Ini adalah satu kegilaan, apa salah orang yang berpuasa?

Sebenarnya, isu majikan tidak membenarkan berpuasa sebegini bukanlah perkara berlaku. Tidak membenarkan solat, tidak membenarkan pakai tudung dan seumpamanya sudah terlalu banyak sehingga kadang-kadang sesuatu yang diterima kerana keterdesakan manusia mahu mendapatkan pendapatan.

Saya bimbang jika kes ini dibiarkan atau lebih teruk ‘kawtim’ begitu sahaja, ianya akan melarat dan menjadi-jadi di kemudian hari. Mula-mula dinafikan hak beribadat, selepas itu dipukul-pukul. Apakah satu hari nanti akan ada pula yang mati kerana solat, tutup aurat dan berpuasa ketika bekerja?

Kerajaan melalui kementerian-kementerian yang berkaitan perlu ambil perhatian serius dalam isu sebegini yang semakin menjadi-jadi. Rakyat terdesak mencari rezeki di kala krisis ekonomi ini, jangan biarkan Sang Kapitalis ambil kesempatan menindas dan bermaharajalela sebegini.

Malah, ini adalah satu pencabulan hak asasi bagi seorang manusia. Suruhanjaya Hak Asasi Manusia Malaysia (SUHAKAM) sebagai suruhanjaya di bawah kerajaan perlu bertindak dalam isu ini. Hak asasi rakyat marhaen biasa yang ikhlas bekerja mencari rezeki seperti mereka ini mesti diambil perhatian. Bukannya hanya akan muncul membela hak pelacur, hak seks songsang, hak Syiah, hak ajaran sesat dan sebagainya.

Rakyat perlu ambil kesempatan ini untuk menggunakan kuasa massa untuk mengakhiri penindasan di tempat kerja, khususnya dalam bab berpuasa, solat, tutup aurat dan sebagainya. Jika anda ditindas sebegini, laporkan pada pihak berkuasa. Jika tidak, ada banyak badan-badan bukan kerajaan (NGO-NGO) Islam yang sudi membantu mengangkat suara anda.

Haji Aminuddin Yahaya
Pengerusi PEMBELA


SPRM buka kertas siasatan isu dana RM600 bilion

BANGI, 13 Jamadilawal 1444H, Khamis – Suruhanjaya Pencegahan Rasuah Malaysia (SPRM) mengesahkan telah membuka satu kertas siasatan berhubung dakwaan berlaku penyelewengan wang perbelanjaan negara berjumlah RM600 bilion.

SPRM dalam kenyataan hari ini berkata, pihaknya akan menjalankan siasatan terperinci, telus dan profesional daripada semua sudut berkaitan isu berkenaan.

“Sehubungan itu, mana-mana pihak yang mempunyai apa-apa maklumat, bukti atau dokumen yang berkaitan diminta untuk tampil ke pejabat SPRM terdekat untuk menyerahkan maklumat tersebut.

“Sekiranya perlu, SPRM juga boleh menghantar pegawai untuk mengambil maklumat atau dokumen tersebut,” katanya.

Sebelum ini, Perdana Menteri, Datuk Seri Anwar Ibrahim mendakwa, pegawai Kementerian Kewangan mengesahkan bahawa ada pelanggaran serius prosedur berhubung dakwaan perbelanjaan hampir RM600 bilion ketika pentadbiran kerajaan diterajui Tan Sri Muhyiddin Yassin.

Bagaimanapun, bekas Perdana Menteri itu menegaskan tidak takut disiasat berhubung laporan polis dibuat beberapa pihak mendakwa beliau menyeleweng dana RM600 bilion ketika pandemik COVID-19.

Pengerusi PN itu menerusi hantaran di Facebook menjelaskan, tidak mungkin beliau menyeleweng dana itu memandangkan ia adalah wang individu dalam Kumpulan Wang Simpanan Pekerja (KWSP) serta bank yang bukan di bawah kawalannya.

Media sebelum ini juga mendakwa bahawa Muhyiddin dan dua lagi bekas menteri ketika pentadbirannya akan dipanggil SPRM bagi membantu siasatan.

Ia membabitkan bekas Menteri Kesihatan, Khairy Jamaluddin yang ketika itu Menteri Sains dan Teknologi serta bekas Menteri Kewangan, Tengku Datuk Seri Zafrul Abdul Aziz.


Tun M kagum, puji fasiliti MRT seperti negara maju

BANGI, 5 Syawal 1444H, Rabu – Tun Dr Mahathir Mohamad memuji prasarana dan kemudahan yang terdapat dalam perkhidmatan Transit Aliran Massa (MRT) Laluan Sungai Buloh ke Putrajaya.

Menerusi hantaran di Facebooknya, bekas Perdana Menteri itu berkongsi pengalaman mencuba fasiliti berkenaan bersama isteri Tun Dr Siti Hasmah Mohd Ali, rakan dan turut ditemani kakitangan MRT pada hari raya ketiga.

Beliau mengagumi kemudahan yang terdapat pada MRT dan menyifatkannya setaraf dengan negara maju lain.

“Umumnya saya dapati seolah-olah saya berada di negara maju. Perjalanannya amat baik. Demikian juga kemudahan yang disedia untuk pelanggan. Stesen juga cukup besar dan dilengkapi dengan lif dan eskalator.

“Saya percaya kemudahan rel ini akan disambut baik oleh rakyat jika kos yang amat tinggi tidak dipedulikan. Tahniah saya ucap kepada anggota pengurusan MRT Sungai Buloh-Putrajaya,” katanya.

Perkhidmatan MRT Laluan Putrajaya Fasa Dua (MRT2) mula beroperasi sepenuhnya pada 16 Mac lalu bagi memudahkan pengguna berulang alik dari ibu kota ke Putrajaya.

MRT Laluan Putrajaya Dua dibangunkan dengan kos RM30.53 bilion melalui kawasan berkepadatan tinggi seperti Bandar Sri Damansara, Kepong, Batu, Jalan Sultan Azlan Shah, Jalan Tun Razak, Persiaran KLCC, Kuchai Lama, Seri Kembangan, Cyberjaya dan Putrajaya.

Prasarana Malaysia Berhad (Prasarana) sebelum ini memaklumkan, laluan sepanjang 57.7 kilometer itu keseluruhannya dilengkapi 36 stesen, iaitu 27 stesen bertingkat dan sembilan stesen bawah tanah, dirangkaikan dengan lapan stesen yang membolehkan pengguna menukar kepada perkhidmatan monorel, Transit Aliran Ringan (LRT) dan komuter Keretapi Tanah Melayu (KTM).


Pemansuhan permit import, perkukuh jaminan makanan, elak harga naik

KUALA LUMPUR,5 Zulkaedah 1443H, Ahad – Langkah kerajaan memansuhkan permit import (AP) makanan baru-baru ini, dilihat mampu menjadi penyelesaian bagi membolehkan pasaran beroperasi secara bebas dalam usaha memperkukuh jaminan makanan serta mengelak berlakunya kenaikan harga.

Kalangan ahli ekonomi juga menyifatkan langkah berkenaan dapat menggalakkan perniagaan, perdagangan dan pelaburan selain mewujudkan penyelesaian yang saling menguntungkan, khususnya manfaat untuk rakyat.

Profesor Ekonomi Universiti Sains dan Teknologi Malaysia (MUST) Dr Geoffrey Williams berkata, tindakan kerajaan itu juga tepat daripada segi peringkat had atau siling harga serta liberalisasi pasaran dalam memastikan bekalan makanan terus mencukupi di negara ini.

“Kita sepatutnya menyaksikan tekanan harga itu berkurangan (akibat pemansuhan AP) dan ini akan memberi manfaat kepada pengguna dalam jangka masa pendek.

“Sekiranya AP tidak dilaksanakan semula, ini akan membawa manfaat jangka panjang daripada segi harga yang lebih rendah, pilihan produk yang lebih banyak serta lebih berkualiti,” katanya kepada Bernama.

Baru-baru ini, Perdana Menteri Datuk Seri Ismail Sabri Yaakob mengumumkan keputusan kerajaan untuk tidak mengenakan AP bagi produk makanan berkuatkuasa serta-merta untuk memastikan bekalan makanan negara yang mencukupi.

Malah, antara isu yang menjadi perhatian pada masa ini adalah masalah kekurangan bekalan ayam.

Menurut Jabatan Perangkaan Malaysia, import makanan terkumpul Malaysia berjumlah RM482.8 bilion untuk tempoh 10 tahun lepas manakala eksport sebanyak RM296 bilion.

Bagi memenuhi keperluan dan permintaan pengguna di Malaysia, produk makanan mesti diimport dari seluruh dunia terutama bawang, produk tenusu, kopi, tepung gandum, teh, bawang merah, kentang dan minyak masak.

Mengulas selanjutnya, Williams yang turut bertanggungjawab dalam usaha penyelidikan dan inovasi MUST, juga menyifatkan pemansuhan AP sebagai langkah penting ke arah mewujudkan pengaturan perjanjian perdagangan yang lebih terbuka, bebas serta telus.

“Ini sepatutnya diperluaskan lagi dengan melangkaui makanan dan ke arah pemansuhan semua AP dan sekatan import kecuali atas alasan kesihatan dan keselamatan.

“Tindakan sedemikian dapat menggalakkan lagi perniagaan dan perdagangan, mengurangkan harga untuk pengguna serta menurunkan kos yang ditanggung oleh kerajaan. Penyelesaian yang saling menguntungkan ini akan dapat menggalakkan pelaburan, pekerjaan dan pertumbuhan serta membantu menurunkan harga makanan,” katanya.

Sementara itu Profesor Ekonomi di Universiti Sunway, Prof Dr Yeah Kim Leng pula berkata kalangan anggota kartel makanan ini misalnya perlu berdepan persaingan pasaran secara terbuka apabila AP tersebut dimansuhkan.

“Namun, mereka sebenarnya masih mempunyai kelebihan sekiranya telah mewujudkan rangkaian pengedaran dan operasi yang sememangnya menguntungkan,” katanya.

Yeah juga menyentuh mengenai pertambahan bilangan peserta dalam pasaran bebas dan menjangkakan persaingan sedemikian akan menjurus kepada peningkatan aspek kecekapan pasaran, harga lebih telus serta pilihan yang lebih banyak untuk pengguna.

Selagi bekalan itu tersedia, cabaran utama adalah untuk memastikan kalangan isi rumah berpendapatan rendah mampu menampung kenaikan kos makanan tersebut.

Berikutan itu, beliau mencadangkan supaya subsidi makanan bersasar dilaksanakan sebagai tindak balas dasar yang dilihat sebagai wajar.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid pula menyarankan supaya kerajaan melaksanakan inisiatif bagi menggalakkan kegiatan pertanian.

“Secara idealnya, kita sepatutnya bertindak melakukan penanaman sendiri kerana Malaysia mempunyai tanah yang subur serta keadaan cuaca yang kondusif bagi tujuan pertanian.

“Namun, tidak dinafikan terdapat isu-isu asas (yang perlu ditangani) seperti tumpuan ketara terhadap komoditi termasuk kelapa sawit selain faktor tenaga kerja dan modal yang diperlukan bagi menghidupkan semula sektor pertanian secara menyeluruh,” kata beliau. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


‘Tiada lagi sekatan perjalanan meski kes meningkat’

PUTRAJAYA, 22 Jamadilakhir 1443H, Selasa – Perdana Menteri, Datuk Seri Ismail Sabri Yaakob mengulangi pendirian kerajaan bahawa tidak akan ada lagi sekatan perjalanan dilaksanakan dan ‘balik kampung’ untuk Hari Raya Aidilfitri akan dibenarkan.

Ismail Sabri berkata, beliau telah menangani kebimbangan orang ramai ini beberapa hari lalu, sambil memberi jaminan kepada mereka bahawa keadaan akan kembali normal untuk sektor ekonomi dan sosial termasuk perjalanan rentas negeri.

“Saya nyatakan perkara ini sekali lagi kerana masih terdapat ura-ura bahawa perintah kawalan pergerakan akan dilaksanakan dan perjalanan akan disekat.

“Saya telah menerima banyak mesej di media sosial, menyuarakan kebimbangan mereka bahawa mereka tidak dibenarkan pulang ke kampung halaman untuk berhari raya.

“Jadi, biar saya katakan ini sekali lagi. Kerajaan tidak akan mengenakan PKP atau sekatan perjalanan dan oleh itu, perjalanan balik kampung boleh dilakukan,” katanya ketika bertemu kakitangan Jabatan Perdana Menteri, hari ini.

Sebaliknya, Perdana Menteri menjelaskan, kerajaan kini mengambil pendekatan lebih teratur dan tidak terlalu keras dengan berpandukan nasihat oleh Kementerian Kesihatan (KKM), terutama berkaitan prosedur operasi standard (SOP).

“Kerajaan kini memberi tumpu untuk terus mengurangkan kes pandemik dan pada masa sama, memulihkan ekonomi,” katanya.

Ahad lalu (23 Januari), Ismail Sabri berkata, tiada lagi sekatan perjalanan sekiranya terdapat peningkatan kes COVID-19.

Namun, Perintah Kawalan Pergerakan Diperketarkan (PKPD) secara bersasar akan dikenakan di kawasan terjejas.

“Diminta jangan risau, kami tidak akan menutup seluruh negara, negeri atau daerah lagi.

“Kami akan memberi tumpuan kepada kawasan yang mempunyai banyak jangkitan dengan menguatkuasakan PKPD,” katanya.


Kes Adib: Tak dapat perhatian kerajaan, tunggu PRU15 nanti!

BANGI, 11 Rabiulakhir 1442H, Jumaat – Kecewa dengan layanan yang diterima kes kematian anggota bomba Allahyarham Muhammad Adib Mohd Kassim, Pertubuhan-Pertubuhan Pembela Islam (PEMBELA) mencadangkan tiga cara untuk menarik perhatian kerajaan berhubung isu berkenaan.

Tiga cadangan tersebut sama ada turun ke jalanan, adakan jerayawara atau tunggu sahaja dalam Pilihan Raya Umum ke-15 (PRU15) nanti.

Naib Pengerusinya, Mohd Nor Izzat Johari menegaskan, kes ini penting kerana melibatkan kematian penjawat awam yang juga anggota barisan hadapan negara.

Tegasnya lagi, jika perkara seperti ini kerajaan tidak mampu lakukan, bagaimana pula dengan nasib rakyat marhaen.

“Seingat saya, sudah berapa kali bapa kepada arwah Adib ini keluarkan kenyataan untuk meminta kerajaan Malaysia mencari dan menyiasat segera kes pembunuhan arwah Adib.

“Memandangkan kes pembunuhan Adib sudah tidak mendapat perhatian kerajaan Malaysia, kita rasa berhajat nak ‘curi’ perhatian kerajaan Malaysia.

“Bagaimana nak curi perhatian? Sama ada kita turun di jalanan? Sama ada kita roadshow seluruh Malaysia? Atau paling susah sangat, kita tunggu PRU15?,” katanya dalam hantaran di Facebook, hari ini.

Sebelum ini, keluarga Allahyarham Muhammad Adib berharap siasatan mencari penjenayah yang menyebabkan kematiannya dapat dilakukan segera berikutan sudah terlalu lama menunggu.

Bapa Muhammad Adib, Mohd Kassim Abdul Hamid, 64, berkata, beliau masih tidak berpuas hati dan kecewa apabila pihak bertanggungjawab tidak mengambil tindakan sewajarnya untuk membela kematian arwah.

“Sebelum ini, Mahkamah Koroner sudah putuskan kematian Adib akibat perbuatan jenayah oleh dua atau lebih individu tidak dikenali, mahkamah itu juga turut merumuskan kegagalan polis dan Pasukan Simpanan Persekutuan (FRU) dalam mengawal rusuhan juga menyumbang kematian anak saya.

“Peguam keluarga saya sendiri sudah minta polis segerakan siasatan selanjutnya, sampai sekarang tak nampak apa-apa tangkapan lagi.

“Polis tidak berhubung dengan saya untuk memberitahu sebarang perkembangan terkini,” katanya.


COVID-19: Penduduk Beijing panik khabar angin perintah berkurung

BEIJING, 12 Syawal 1443H, Jumaat – Penduduk Beijing berpusu-pusu ke pasar raya bagi mendapatkan bekalan makanan dan keperluan, selepas ada khabar angin yang mendakwa bahawa ibu negara itu akan diletakkan di bawah perintah berkurung bagi mengekang penularan COVID-19.

Bandar itu dalam usaha menghapuskan gelombang kes sejak beberapa minggu kebelakangan ini, dengan menutup stesen kereta api bawah tanah dan mengarahkan penduduk untuk bekerja dari rumah.

Pada Khamis, terdapat khabar angin dalam talian bahawa pihak berkuasa akan mengenakan penutupan yang ketat, sekali gus mendorong pembelian panik dalam kalangan penduduk.

Penduduk Beijing bimbang mereka akan berdepan tindakan ‘kejam’ seperti 25 juta penduduk di Shanghai yang diarahkan berkurung di rumah selama berminggu – sedangkan pada awalnya hanya mengatakan penutupan untuk beberapa hari sahaja.

Bagaimanapun, tiada sebarang penutupan diumumkan semalam, namun pihak berkuasa mengesahkan akan memulakan tiga pusingan ujian saringan besar-besaran untuk penduduk di 12 daerah utama dan menyarankan orang ramai kekal di rumah serta mengurangkan pergerakan.

Suruhanjaya Kesihatan Kebangsaan melaporkan 47 kes COVID-19 di Beijing pada Khamis, termasuk 11 daripadanya dikesan tidak bergejala.

Difahamkan, Beijing mempunyai lebih daripada 650 kawasan yang berada di bawah sekatan COVID-19 termasuk yang mempunyai perintah tinggal di rumah. – Agensi


Erdogan angkat sumpah Presiden Turkiye baharu

ANKARA, 14 Zulkaedah 1444H, Sabtu – Recep Tayyip Erdogan yang memenangi pusingan kedua Pilihan Raya Presiden Turkiye minggu lalu dijangka mengangkat sumpah sebagai Presiden baharu, hari ini.

Dalam pilihan raya penentu itu, Erdogan berjaya menewaskan pencabarnya, Kemal Kilicdaroglu selepas meraih 52.14 peratus undi.

Manakala Kilicdaroglu hanya menerima 47.86 peratus undi.

Pemimpin paling lama memerintah Turkiye itu juga dijadual mengumumkan barisan Kabinetnya selepas majlis makan malam pelantikan.

Pilihan raya penentu itu berlangsung ketika Turkiye dilanda krisis kos sara hidup yang menyaksikan kadar inflasi memuncak pada 85 peratus Oktober tahun lalu serta tragedi gempa bumi mengorbankan lebih 50,000 penduduk.

Upacara mengangkat sumpah itu akan diadakan di Parlimen, diikuti dengan penganjuran majlis makan malam di Istana Presiden di Ankara.

Erdogan, 69, menjadi Perdana Menteri pada 2003 selepas Parti AK dipimpinnya memenangi pilihan raya pada akhir 2002 susulan krisis ekonomi terburuk Turkiye sejak 1970-an.

Malah, pada 2014 beliau menjadi Presiden pertama dipilih secara popular di negara itu sebelum dipilih semula pada 2018 selepas memperoleh kuasa eksekutif baharu untuk jawatan Presiden dalam referendum 2017. – Agensi


Mahkamah dengar hujah akhir kes bunuh Zulfarhan pada 29, 30 September

KUALA LUMPUR, 18 Zulhijjah 1442H, Rabu – Mahkamah Tinggi di sini menetapkan 29 dan 30 September untuk mendengar hujah di akhir kes pembelaan 18 penuntut Universiti Pertahanan Nasional Malaysia (UPNM) yang didakwa membunuh, bersubahat membunuh dan mencederakan Pegawai Kadet Laut UPNM Zulfarhan Osman Zulkarnain.

Timbalan Pendakwa Raya N. Joy Jothi, ketika dihubungi Bernama menerusi aplikasi WhatsApp hari ini, berkata prosiding itu akan berlangsung di hadapan Hakim Datuk Azman Abdullah.

“Pihak pendakwaan dan pembelaan telah menyerahkan hujahan bertulis kepada mahkamah. Pendakwaan menyerahkan hujahan setebal 95 muka surat pada awal Julai lepas,” katanya.

Peguam Amer Hamzah Arshad, yang mewakili tertuduh pertama dan kedua iaitu Muhammad Akmal Zuhairi Azmal serta Muhammad Azamuddin Mad Sofi, ketika dihubungi mengesahkan tarikh itu dan memaklumkan pihaknya telah memfailkan hujahan bertulis setebal 85 muka surat pada 15 Jun lepas.

Pada 8 April lepas, pembelaan menutup kesnya selepas memanggil 18 penuntut UPNM dan dua saksi lain termasuk Ketua Jabatan Perubatan Forensik Hospital Sungai Buloh Dr Rohayu Shahar Adnan pada prosiding bela diri yang bermula 2 Oktober 2019.

Pendakwaan telah mengemukakan 31 saksi termasuk Pakar Perubatan Forensik Hospital Serdang Dr Salmah Arshad serta dua saksi yang melihat perbuatan menekap seterika wap ke badan mangsa iaitu Ahmad Senabil Mohd dan Mohd Syafiq Abdullah, kedua-duanya penuntut UPNM, pada perbicaraan yang bermula 29 Januari 2018.

Pada 31 Julai 2019, Mahkamah Tinggi memerintahkan penuntut UPNM terbabit membela diri terhadap pertuduhan membunuh, bersubahat membunuh dan mencederakan Zulfarhan Osman selepas mendapati pendakwaan berjaya membuktikan kes prima facie terhadap mereka.

Lima tertuduh iaitu Muhammad Akmal Zuhairi dan Muhammad Azamuddin, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri berdepan pertuduhan membunuh Zulfarhan manakala Abdoul Hakeem Mohd Ali didakwa bersubahat membunuh.

Perbuatan itu didakwa dilakukan di bilik 04-10, blok penginapan asrama Jebat, UPNM antara 4.45 dan 5.45 pagi 22 Mei 2017 mengikut Seksyen 302 Kanun Keseksaan manakala Abdoul Hakeem didakwa mengikut Seksyen 109 kanun sama yang memperuntuk hukuman mati mandatori, jika sabit kesalahan.

Mereka bersama dengan 12 lagi iaitu Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan juga diperintah membela diri atas pertuduhan mencederakan mangsa.

Mereka didakwa dengan sengaja menyebabkan kecederaan terhadap mangsa, untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama yang membawa hukuman maksimum penjara tujuh tahun dan denda, jika sabit kesalahan.

Perbuatan itu didakwa dilakukan di dalam bilik 03-05, blok penginapan asrama Jebat universiti itu di Kem Perdana, Sungai Besi antara 2.30 dan 5.30 pagi 21 Mei 2017.


PAS tak kecil hati dengan UMNO, teruskan usaha penyatuan

KOTA BHARU, 21 Jamadilawal 1442H, Selasa – PAS sama sekali tidak berkecil hati dan akan meneruskan perjuangan menyatukan umat Islam dan bukan Islam bersama UMNO.

Timbalan Mursyidul Am PAS Datuk Ahmad Yakob berkata, pihaknya akan meneruskan hubungan dan menyerahkannya kepada kepimpinan atasan, termasuk menerima apa-apa arahan dari pihak tersebut.

“Sebenarnya kita bersyukur kerana selepas 22 bulan kerajaan Pakatan Harapan (PH) memerintah, dengan keadaan yang kita lihat memberi kesan yang amat besar kepada orang Melayu dan juga kedudukan Islam.

“Apabila dapat bertukar kerajaan, ia adalah satu rahmat kepada kita dan sekarang ini kita kena bina dan sedar matlamat kita,” katanya kepada pemberita selepas Majlis Amanat Tahun Baru Kepada Penjawat Awam di Kota Darulnaim di Kota Bharu di sini hari ini.

Hadir sama, Setiausaha Kerajaan Negeri Datuk Nazran Muhammad dan Speaker Dewan Negeri Kelantan Datuk Abdullah Ya’kub.

Ahmad yang juga Menteri Besar Kelantan, melahirkan rasa syukur kerana dapat membentuk dan mengambil satu kerajaan yang boleh membela semula nasib rakyat.

“Usaha (membentuk kerajaan) itu penting. Kita akan terus berjuang sedaya upaya kita,” katanya.

Sebelum ini, Pengerusi Badan Perhubungan UMNO Kelantan Datuk Ahmad Jazlan Yaakub memaklumkan, pihaknya menerima usul daripada bahagian-bahagian supaya membuat kajian semula kerjasama, berdasarkan sikap PAS yang tidak mengutamakan hubungan dengan UMNO dalam Muafakat Nasional (MN).


Ketua tentera Sudan tidak sertai kerajaan selepas tempoh peralihan

MOSCOW, 3 Rabiulakhir 1443H, Isnin – Ketua Tentera Sudan Leftenan Jeneral Abdel Fattah al-Burhan dalam satu temubual dengan Al Jazeera berkata beliau tidak akan menyertai mana-mana kerajaan selepas tempoh peralihan, lapor Sputnik.

Kenyataan itu dibuat ketika demonstrasi menentang pengambilalihan tentera berterusan di Khartoum dan beberapa bandar lain, memburukan lagi krisis politik di negara itu.

“Kami komited untuk menyerahkan kuasa kepada kerajaan awam yang mampu mentadbir dan berjanji untuk memelihara proses peralihan itu daripada sebarang gangguan yang boleh menghalangnya,” kata al-Burhan pada Ahad, mengulangi komitmen untuk menyelesai peralihan demokrasi dan mengadakan pilihan raya tepat pada masanya.

Pemimpin tentera itu juga berkata perbincangan sedang berlangsung dengan parti-parti politik dan tokoh-tokoh lain untuk mencapai kata sepakat bagi membentuk kerajaan baharu.

Mengulas mengenai keganasan semasa tunjuk perasaan anti-rampasan kuasa, al-Burhan menafikan pembunuhan penunjuk perasaan oleh tentera Sudan sambil mengatakan siasatan mengenainya sedang berlangsung.

“(Kami) komited membenarkan mana-mana aktiviti politik selagi ia aman, dan mematuhi perisytiharan perlembagaan dan bahagian yang dibenarkan,” kata al-Burhan, sambil menambah orang ramai berhak membuat bantahan secara aman.

Pada 25 Oktober, tentera Sudan menahan Perdana Menteri Abdalla Hamdok dan beberapa menteri kabinet lain, menyebabkan ratusan orang turun ke jalanan untuk membantah pengambilalihan tentera. Ketua Majlis Berdaulat Sudan, al-Burhan, mengisytiharkan darurat dan membubarkan majlis dan kerajaan.

Menurut jawatankuasa perubatan negara itu, 12 orang terbunuh dan lebih 100 yang lain cedera semasa bantahan itu. – Bernama


Muhyiddin dakwa Bersatu beri sumbangan besar lawan kleptoraksi

BANGI, 11 Safar 1444H, Khamis – Parti Bersatu berjaya memberi sumbangan yang besar dalam pentadbiran negara termasuk melawan kleptoraksi walaupun baharu menginjak usia enam tahun.

Pengerusi Perikatan Nasional (PN), Tan Sri Muhyiddin Yassin berkata, pihaknya telah berjuang melawan kleptokrasi selain mewujudkan pemerintahan yang berintegriti dan bebas rasuah.

“Walaupun baharu menginjak usia enam tahun, Bersatu telah memberikan sumbangan yang besar dalam pentadbiran negara dan kesejahteraan rakyat.

“Keadaan ini jelas menunjukkan parti ini berada di landasan perjuangan yang selari dengan matlamat penubuhan parti,” katanya dalam kenyataan sempena Hari Ulang Tahun Penubuhan Bersatu ke-6, hari ini.

Muhyiddin menegaskan kekuatan parti tersebut semestinya terletak di tangan ahli-ahlinya.

“Sekiranya ahli-ahli parti terus istiqamah dalam menghayati semangat perjuangan parti untuk terus melangkah gagah, ini termasuk mewujudkan sebuah pentadbiran kerajaan yang bebas rasuah.

“…melaksanakan tadbir urus yang berintegriti, menegakkan sistem demokrasi berparlimen, memperjuangkan keadilan sosial, menghormati doktrin pengasingan kuasa,” katanya.

Mengulas lanjut, beliau berkata, kejayaan berkenaan termasuk kebebasan badan kehakiman, menegakkan Islam sebagai Agama Persekutuan, menghormati hak semua individu untuk mengamalkan agama masing-masing, mempertahankan kedudukan istimewa orang Melayu dan penduduk Sabah dan Sarawak.

Malah, ia termasuk memelihara hak-hak asasi rakyat, memupuk perpaduan dan keharmonian rakyat, mengamalkan prinsip-prinsip Rukunegara dan mendokong Perlembagaan Persekutuan.

Tegas beliau, prinsip perjuangan itu mestilah diamalkan oleh setiap ahli selain sentiasa bersatu padu dan menjadi contoh teladan yang baik dalam membentuk budaya politik yang murni selain terus dihormati.


Malaysia kutuk keras video ubah suai lirik lagu Indonesia Raya

JAKARTA, 13 Jamadilawal 1442H, Isnin – Malaysia mengutuk keras tindakan provokasi negatif yang cuba menjejaskan hubungan Malaysia-Indonesia menerusi satu video, yang menghina negara jiran itu.

Kedutaan Besar Malaysia di Jakarta melalui kenyataan, menegaskan pihak berkuasa Malaysia sedang menyiasat video yang tular berkenaan.

“Kedutaan Besar Malaysia di Jakarta mengambil maklum akan satu video yang didakwa dimuat naik oleh warganegara Malaysia dan didakwa memperlekehkan serta menghina Indonesia.

“Sekiranya video itu didapati dimuat naik oleh warganegara Malaysia, tindakan tegas akan dikenakan berlandaskan undang-undang sedia ada,” katanya melalui kenyataan itu.

Satu video, dimuat naik dua minggu lalu oleh individu tidak bertanggungjawab di ruang komentar di laman YouTube My Asean pada ruangan komen, memaparkan lagu kebangsaan Indonesia disunting liriknya yang menghina negara itu.

Video di ruang komen di YouTube berkenaan dipadamkan, namun dimuat naik ke pelbagai aplikasi lain dan ditularkan di platform media sosial lain di Indonesia, menimbulkan pelbagai komen kebencian dan kemarahan. – Bernama


Dewan Negara lulus Rang Undang-Undang Levi keuntungan luar biasa (pindaan) 2020

KUALA LUMPUR,19 Rabiulawal 1443H, Selasa – Dewan Negara hari ini meluluskan Rang Undang-Undang Levi Keuntungan Luar Biasa (Pindaan) 2020 yang bertujuan menambah baik pentadbiran levi keuntungan luar biasa.

Rang Undang-Undang yang dibentangkan Timbalan Menteri Kewangan I Mohd Shahar Abdullah itu diluluskan dengan suara terbanyak Ahli Dewan Negara selepas bacaan kali ketiga.

Terdahulu, seramai tujuh senator mengambil bahagian pada sesi perbahasan Rang Undang-Undang  (RUU) Levi Keuntungan Luar Biasa (Pindaan) 2020 yang mempunyai empat fasal.

Ketika menggulung perbahasan rang undang-undang itu, Mohd Shahar berkata pindaan dalam RUU berkenaan adalah untuk memberi keadilan kepada pemain industri.

“Saya harap sangat hari ini kerajaan mengikuti apa yang telah dikehendaki pemain industri untuk memberi keadilan dalam Rang Undang-Undang ini. Pindaan ini juga telah dilakukan hasil libat urus bersama pemain industri.

“Sudah pasti ia adalah kehendak pemain industri dan kita harap pemain industri juga kena bertindak adil dengan kementerian supaya mereka dapat memberi kerjasama. Niat kita ialah memberi keadilan dan keadilan ini mesti dilakukan di antara kedua-dua pihak,” katanya.

Beliau berkata RUU itu juga memberi kuasa kepada Menteri Kewangan dan Ketua Pengarah Jabatan Kastam Diraja Malaysia meremit keseluruhan atau mana-mana bahagian penalti yang perlu dibayar.

“Kuasa Menteri Kewangan dan Ketua Pengarah Kastam untuk meremitkan cukai dan penalti ini adalah juga selaras dengan semua perundangan cukai tidak langsung lain seperti Akta Kastam 1967, Akta Cukai Perkhidmatan 2018 dan Akta Cukai Jualan 2018,” katanya.

RUU itu diluluskan sebulat suara di Dewan Rakyat pada 12 Okt selepas bacaan kali ketiga oleh Mohd Shahar. -Bernama


158 Ketua UMNO Bahagian sebulat suara desak PRU15 disegerakan

BANGI, 24 Muharam 1444H, Isnin – Majoriti Ketua UMNO Bahagian bersetuju supaya Pilihan Raya Umum ke-15 (PRU15) diadakan secepat mungkin.

Ketua UMNO Bahagian Sungai Besar, Datuk Seri Jamal Md Yunos berkata, kesemua mereka menyuarakan hasrat berkenaan kepada pucuk pimpinan untuk diputuskan antara pimpinan lima tertinggi UMNO.

“Kami mahu pilihan raya diadakan dalam kadar yang paling segera. Kenapa? Tak payah sebutlah.

“Keputusan ini akan disampaikan kepada Perdana Menteri oleh Setiausaha Agung, tapi hari ini mengambil keputusan daripada Ketua UMNO Bahagian,” katanya seperti dilapor akhbar tempatan, hari ini.

Terdahulu, perjumpaan tergempar khas kira-kira 11 pagi tadi diadakan di antara Presiden UMNO, Datuk Seri Dr Ahmad Zahid Hamidi bersama ketua-ketua bahagian yang disifatkan sebagai penting.

Mengulas lanjut, Jamal berkata, kesemua lima pimpinan utama hadir pada mesyuarat berkenaan kecuali Perdana Menteri yang juga Naib Presiden UMNO, Datuk Seri Ismail Sabri Yaakob dan Datuk Seri Mahdzir Khalid.

Beliau dalam masa yang sama turut menjelaskan sebab Ketua UMNO Bahagian dipanggil secara mengejut.

Katanya, ia bertujuan untuk melihat kesiapsiagaan jentera pilihan raya di tiap-tiap bahagian.


Solat Jumaat, jemaah boleh di KL, Putrajaya tapi bersyarat

BANGI, 27 Safar 1442H, Khamis – Pelaksanaan solat Jumaat di masjid dan surau – dengan jumlah jemaah tidak melebihi 50 orang – dibenarkan sepanjang tempoh Perintah Kawalan Pergerakan Bersyarat (PKPB) di Kuala Lumpur dan Putrajaya.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, jumlah 50 jemaah itu bagaimanapun tertakluk kepada keluasan dewan solat dengan penjarakan satu meter antara jemaah.

Beliau berkata, jumlah itu diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, melalui titah perkenan selepas keputusan hasil perbincangan dengan Mufti Wilayah Persekutuan dan Jabatan Agama Islam Wilayah Persekutuan (JAWI), dipersembahkan kepada baginda, hari ini.

“Bagi solat fardu pula, jumlah jemaah tidak melebihi 20 orang tertakluk kepada keluasan dewan solat masjid dan surau dengan penjarakan satu meter antara jemaah.

“Jemaah akan ditentukan oleh Jawatankuasa Kariah Masjid dan surau Jumaat masing-masing melalui jemputan atau kaedah terbaik yang diputuskan bersesuaian di bawah kariah masing-masing,” katanya dalam kenyataan, hari ini.

Katanya, pihaknya mengambil maklum akan luahan umat Islam di Wilayah Persekutuan yang inginkan kebenaran pelaksanaan solat Jumaat dan solat fardu ketika PKPB diteliti semula bagi membolehkan lebih ramai jemaah mengimarahkan masjid dan surau.

“Kerajaan amat prihatin akan usaha pengimarahan rumah ibadat pada masa ini. Saya mengharapkan JAWI dapat memastikan semua prosedur operasi standard (SOP) dapat dipatuhi sebaiknya oleh jemaah demi kemaslahatan bersama,” katanya.


Sidang Dewan Rakyat penuh ‘aksi’ labuh tirai

KUALA LUMPUR, 3 Jamadilawal 1442H, Jumaat – Mesyuarat Ketiga Penggal Ketiga Parlimen ke-14 melabuhkan tirainya semalam, dengan minggu terakhir menyaksikan belanjawan pertama kerajaan Perikatan Nasional (PN) diluluskan Dewan Rakyat, meskipun berdepan pelbagai halangan.

Belanjawan terbesar dalam sejarah negara membabitkan peruntukan mencecah RM322.5 bilion itu, dibentang Menteri Kewangan Tengku Datuk Seri Zafrul Tengku Abdul Aziz pada 6 November lalu, sebelum dibahaskan 82 Ahli Parlimen di peringkat dasar selama dua minggu.

Ketika sesi perbahasan itu, beberapa tuntutan dibuat blok penyokong kerajaan dan pembangkang sebagai syarat belanjawan itu disokong dan diluluskan, khususnya mengenai pengeluaran ‘one-off’ Akaun 1 KWSP dan lanjutan moratorium pinjaman, bagi membantu rakyat terkesan dengan pandemik COVID-19.

Mendengar cadangan-cadangan dilontarkan Ahli Parlimen Tengku Zafrul pada sesi penggulungan kementerian itu mengumumkan, beberapa berita baik antaranya program i-Sinar yang membenarkan pengeluaran wang daripada Akaun 1 KWSP dibuka kepada semua lapan juta pencarum.

Rang Undang-Undang Perbekalan 2021 itu kemudian diluluskan di peringkat dasar dengan suara majoriti, selepas permohonan beberapa Ahli Parlimen pembangkang untuk undi belah bahagian tidak berjaya apabila hanya 13 Ahli Parlimen yang bangun, kurang daripada jumlah diperlukan iaitu 15 orang.

Di peringkat jawatankuasa, sembilan daripada 27 kementerian melalui proses undi belah bahagian sebelum diluluskan.

Pada peringkat jawatankuasa itu juga, kerajaan turut mengusulkan pengurangan peruntukan bagi perluasan Jabatan Hal Ehwal Khas (Jasa), berjumlah RM45 juta daripada RM81.5 juta seperti yang diperuntukkan dalam Belanjawan 2021. Kerajaan telah menjenamakan semula Jasa sebagai Jabatan Komunikasi Komuniti (J-Kom).

Dengan keabsahan kerajaan PN terus dipersoalkan, setiap undi dilihat penting sekali gus menyaksikan tiga Ahli Parlimen yang menjalani perintah Pengawasan dan Pemerhatian di Rumah (HSO), hadir ke sidang dewan mengenakan pakaian perlindungan diri (PPE).

Belanjawan 2021 akhirnya diluluskan melalui undi belah bahagian yang menyaksikan 111 Ahli Parlimen bersetuju, 108 tidak bersetuju dan seorang tidak hadir.

Persidangan turut meluluskan sembilan rang undang-undang lain iaitu Kewangan 2020; Kastam (Pindaan) 2020; Eksais (Pindaan) 2020; Zon Bebas (Pindaan) 2020; Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) (Pindaan) 2020; Cukai Jualan (Pindaan) 2020; Cukai Perkhidmatan (Pindaan) 2020; Cukai Pelancongan (PIndaan) 2020 dan Koperasi (Pindaan) 2020.

Dalam pada itu, persidangan dewan kali ini berlangsung dalam normal baharu apabila hanya 80 Ahli Parlimen – 41 pihak kerajaan serta 39 pembangkang dan Bebas dibenar menghadiri persidangan, namun kesemua Ahli Parlimen boleh memasuki dewan ketika sesi pengundian.

Masa persidangan harian juga dihadkan berbanding kebiasaannya yang berakhir pada 5.30 petang, selain Ahli Parlimen dan petugas diarah menjalani ujian COVID-19 setiap dua minggu sekali, sebagai langkah berjaga-jaga ekoran penularan wabak berkenaan.

Bagaimanapun, seperti kebiasaan sidang dewan tidak terlepas dengan insiden kekecohan yang menyaksikan RSN Rayer (PH-Jelutong) diarah keluar dewan, manakala Lim Lip Eng (PH-Kepong) digantung lima hari selepas tidak mengendahkan arahan Yang Dipertua dan Timbalan Yang Dipertua Dewan Rakyat.

Ini susulan kenyataan Datuk Seri Tiong King Sing (GPS-Bintulu) mengenai Ketua Pengarah Kesihatan Tan Sri Dr Noor Hisham Abdullah ‘takut mati’, kerana tidak turun padang meninjau situasi COVID-19 di Sabah yang mengundang rasa tidak puas hati dalam kalangan Ahli Parlimen. – Bernama


PBB dakwa korban perang Russia-Ukraine cecah 1,035

GENEVA, 22 Syaaban 1443H, Jumaat – Sekurang-kurangnya 1,035 orang awam terbunuh dan 1,650 cedera sejak Russia melancarkan perang ke atas Ukraine, kata Pertubuhan Bangsa-Bangsa Bersatu (PBB) pada Khamis.

Menurut badan antarabangsa itu, bilangan rakyat Ukraine yang melarikan diri juga melebihi 3.6 juta orang.

Pejabat Pesuruhjaya Tinggi PBB bagi Hak Asasi Manusia (OHCHR) berkata, 48 kanak-kanak adalah antara yang maut di Ukraine.

Namun, merujuk laporan Pejabat Pendakwa Negara Ukraine yang mendakwa seramai 128 kanak-kanak telah terbunuh dan sekurang-kurangnya 172 cedera.

Kebanyakan mangsa awam yang direkodkan berpunca daripada senjata letupan dengan kawasan berimpak luas.

Lain-lain punca adalah disebabkan daripada serangan artileri berat, sistem roket, peluru berpandu serta serangan udara.

“(OHCHR) percaya bahawa angka sebenar adalah jauh lebih tinggi, kerana penerimaan maklumat daripada beberapa lokasi di mana pertempuran sengit berlaku,” katanya.

Sementara itu, agensi pelarian PBB berkata, jumlah rakyat yang melarikan diri sejak operasi ketenteraan Russia bermula 24 Februari adalah 3,674,952, di mana 2.17 juta pergi ke negara jiran, Poland.

Hampir 564,000 telah melarikan diri ke Romania, lebih 374,000 ke Maldova, lebih 330,000 ke Hungary dan jumlah di Slovakia melebihi 260,000.

Russia juga telah menerima lebih daripada 271,000 pelarian.

Sebelum ini, Tabung Kanak-Kanak PBB (UNICEF) berkata, tempoh sebulan perang telah menyebabkan 4.3 juta kanak-kanak kehilangan tempat tinggal – lebih separuh daripada anggaran 7.5 juta kanak-kanak di Ukraine.

Antara kanak-kanak yang hilang tempat tinggal adalah lebih 1.8 juta yang menyeberang ke negara jiran sebagai pelarian dan 2.5 juta kehilangan tempat tinggal masih berada dalam Ukraine.

“Perang itu telah menyebabkan salah satu perpindahan kanak-kanak berskala besar sejak Perang Dunia II,” kata Pengarah Eksekutif UNICEF, Catherine Russell.- Agensi


Hampir 5,000 kilogram herba Cina dirampas

JOHOR BAHRU, 20 Rejab 1442H, Khamis – Jabatan Perkhidmatan Kuarantin dan Pemeriksaan Malaysia (Maqis) Johor merampas sebanyak 4,881.50 kilogram ubatan herba dari China bernilai RM446,882.17, tengah hari semalam.

Barang dagangan iaitu ‘Medicinal Herbs’ ditahan di laluan kargo import di Bangunan Sultan Iskandar, di sini.

Pengarah Maqis Johor, Nur Afifah A Rahman berkata, barangan dagangan berkenaan tidak mematuhi syarat import seperti ditetapkan pihaknya.

“Hasil pemeriksaan rutin dilakukan pegawai Maqis mendapati barang dagangan seberat 4,881.50kg dianggarkan bernilai RM446,882.17.

“Pemandu lori berusia 45 tahun yang membawa muatan itu dibebaskan selepas keterangannya diambil,” katanya dalam kenyataan, hari ini.

Katanya, kes disiasat mengikut Seksyen 15 (1) Akta Perkhidmatan Kuarantin dan Pemeriksaan Malaysia 2011 [Akta 728] kerana tidak mematuhi syarat import sebagaimana yang dinyatakan dalam permit, lesen atau perakuan.


Tentera Myanmar rampas kuasa, isytihar darurat setahun

YANGON, 19 Jamadilakhir 1442H, Isnin – Tentera Myanmar mengisytiharkan perintah darurat selama setahun, sekali gus menyerahkan kuasa kepada Panglima Angkatan Tenteranya, Jeneral Ming Min Aung Hlaing.

Perkara itu diumumkan di saluran televisyen milik tentera di Myawaddy, selain menyatakan bahawa perintah dilakukan bagi menjaga kestabilan negara, serta mendakwa pilihan raya pada November lalu gagal menangani penyelewengan besar.

Menerusi kenyataan yang ditandatangani Naib Presiden Pertama, U Myint Swe, yang diumumkan sebagai pemangku presiden, Suruhanjaya Pilihan Raya Kesatuan (UEC) didakwa gagal menyelesaikan penyelewengan daftar pemilih dalam pilihan raya umum yang diadakan pada 8 November 2020.

Kenyataan itu turut menuduh ‘organisasi parti lain merosakkan kestabilan negara’.

“Disebabkan situasi sekarang harus diselesaikan mengikut undang-undang, maka darurat diisytiharkan,” kata kenyataan itu.

Awal pagi tadi, pemimpin Myanmar, Aung San Suu Kyi dan tokoh kanan lain daripada parti memerintah ditahan dalam beberapa serbuan.

Jurucakap Liga Nasional Demokrasi, Myo Nyunt memberitahu agensi berita Reuters, Suu Kyi meminta supaya semua pihak tidak bertindak balas secara tergesa-gesa dan mahu mereka bertindak mengikut undang-undang.

“Kita harus menganggap bahawa tentera melakukan rampasan kuasa,” katanya.


Pakej Internet Perpaduan: Syarikat telekomunikasi boleh tawar harga lebih murah

KUALA LUMPUR, 14 Rejab 1444H, Ahad — Kadar harga Pakej Internet Perpaduan yang diumumkan kerajaan hanyalah garis asas bagi syarikat telekomunikasi dalam menyediakan perkhidmatan berkenaan kepada pelanggan masing-masing.

Menteri Komunikasi dan Digital Fahmi Fadzil berkata, kementerian sentiasa mengalu-alukan syarikat telekomunikasi, untuk menawarkan perkhidmatan internet yang lebih baik dengan harga yang lebih rendah mengikut kesesuaian.

“Ini adalah pengumuman dasar, sekiranya syarikat-syarikat ingin memberi tawaran yang lebih baik itu terpulang kepada mereka, tapi waktu ini baseline kita ialah RM69 sebulan untuk jalur lebar tetap dan RM5 sebulan untuk prabayar internet mudah alih.

“Saya harap syarikat telekomunikasi dan penyedia perkhidmatan Internet jalur lebar, akan meneliti respons rakyat dan memberi pakej-pakej lebih baik,” katanya selepas mengadakan pertemuan dengan penduduk Residensi Suria Pantai, hari ini.

Selasa lepas, kerajaan mengumumkan Pakej Perpaduan Jalur Lebar Tetap dengan harga lebih rendah, bagi membantu golongan B40, veteran, Orang Kurang Upaya (OKU) serta warga emas.

Perkhidmatan itu disediakan dengan kelajuan 30 Mbps bersama data tanpa had dengan caj hanya RM69 sebulan, serta kontrak langganan selama 24 bulan.

Sebelum ini Fahmi mengumumkan Pelan Data Perpaduan Prabayar Internet Mudah Alih pada harga dua kali ganda lebih murah iaitu RM5 sebulan dan tiga kali lebih pantas, yang berada di pasaran mulai Februari.

Sementara itu Fahmi yang juga Ahli Parlimen Lembah Pantai berkata pihaknya juga akan menyediakan pangkalan data bagi memberi kemudahan kepada syarikat telekomunikasi untuk membuat rujukan dan menentukan mereka yang layak untuk menikmati kemudahan pakej berkenaan.

Beliau berkata ketika ini, pakej berkenaan yang seiring konsep Malaysia Madani disasarkan bagi membantu golongan B40, namun syarikat telekomunikasi juga boleh memberikan kemudahan itu kepada golongan M40 bawahan jika terdapat keperluan.

“Kita juga melebarkan kemudahan (pakej perpaduan) ini kepada warga emas, OKU dan veteran, jadi mereka juga akan dapat dibantu dan saya harap syarikat telekomunikasi akan teliti suara rakyat, pelanggan dan sesuaikan produk masing-masing untuk lebih membantu rakyat pada waktu ini,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Inisiatif vaksinasi ‘walk-in’ diperluas ke seluruh negara

BANGI, 28 Zulhijjah 1442H, Sabtu – Pasukan Petugas Khas Imunisasi COVID-19 (CITF) memperluaskan inisiatif vaksinasi ‘walk-in’ ke Pusat-Pusat Pemberian Vaksin (PPV) Awam di seluruh Malaysia untuk kumpulan tertentu dalam masa terdekat.

Ini bagi memastikan usaha vaksinasi terus dipertingkat di seluruh negara setelah ia dilaksanakan di Lembah Klang.

CITF dalam satu kenyataan berkata, beberapa negeri seperti Perak, Kedah, Pulau Pinang, Sabah, Melaka dan Sarawak telah memulakan inisiatif ‘walk-in’ kepada warga emas, termasuk Kelantan yang membuka secara pra-tempahan.

Katanya, vaksinasi secara ‘walk-in’ dikhususkan untuk kumpulan tersenarai iaitu warga emas, orang kurang upaya (OKU), individu dengan komorbid berusia 18 tahun ke atas, individu terlepas dos kedua serta guru, anggota kumpulan pelaksana dan pekerja perkhidmatan sokongan di institusi pendidikan KPM.

“Perincian pelaksanaan vaksinasi secara ‘walk-in’ akan dimaklumkan oleh CITF negeri bersama Jabatan Kesihatan Negeri masing-masing.

“Ini termasuklah penjadualan vaksinasi dan kuota harian vaksinasi secara ‘walk-in’ di PPV bagi setiap negeri,” katanya, hari ini.

CITF berkata, bagi penduduk Lembah Klang yang tidak tergolong dalam mana-mana kategori berkenaan, tetapi ingin ‘walk-in’ untuk dos pertama kerana tiada janji temu, boleh pergi ke mana-mana PPV yang telah disenaraikan sebelum ini.

“Walk-in ke PPV yang telah disenaraikan sebelum ini juga kini dibenarkan mengikut waktu operasi PPV masing-masing dan tidak lagi bermula hanya jam 2 petang.

“Sementara itu, seperti yang telah dimaklumkan, wanita hamil tidak digalakkan untuk walk-in sebaliknya akan diberikan janji temu melalui MySejahtera mengikut jangkaan tarikh bersalin ke PPV yang bersesuaian,” katanya.

CITF turut memaklumkan bahawa jumlah ‘walk-in’ harian adalah bergantung kepada kapasiti bekalan vaksin di PPV.

“Mereka yang tidak berpeluang mendapat vaksinasi pada hari tersebut, ekoran kehabisan bekalan vaksin di PPV, nama mereka akan disenaraikan sebagai keutamaan untuk mendapatkan vaksinasi pada keesokan harinya.

“CITF juga memohon agar orang ramai mematuhi prosedur operasi standard (SOP) dan memberi kerjasama kepada petugas di PPV ketika hadir untuk mendapatkan vaksinasi secara walk-in bagi mengelakkan penularan jangkitan COVID-19 dan memastikan kelancaran proses vaksinai dan keselamatan di PPV,” katanya.


Polis Israel tangkap pegawai kanan Palestin

BAITULMAQDIS, 12 Zuhijjah 1441H, Ahad – Polis Israel menangkap pegawai kanan Palestin atas alasan beliau menyertai demonstrasi penahanan beberapa pemimpin Palestin.

Pemimpin yang ditahan termasuk Gabenor Baitulmaqdis, Adnan Ghaith dan beberapa pegawai tinggi lain dari Pergerakan Pembebasan Kebangsaan Palestin (Fatah).

Menurut saksi, polis Israel telah menahan setiausaha gerakan Fatah di Baitulmaqdis, Shadi Mutawar di luar mahkamah, lokasi sama di mana Adnan telah bertembung dengan hakim Yahudi pada Khamis.

Mahkamah melanjutkan tempoh penahanan Adnan selama lima hari lagi, kononnya sebagai alasan memberi lebih banyak masa kepada polis Israel untuk sesi soal siasat

Adnan dan beberapa pegawai Palestin lain telah ditahan selama dua minggu berturut-turut.

Sebelum ini, polis Israel menahan Adnan dan beberapa rakannya pada minggu lalu, dalam serbuan di rumahnya di Silwan, Baitulmaqdis.

Ini adalah kali ketiga Gabenor Palestin ditahan oleh Israel tahun ini. Adnan pernah ditangkap sementara pada bulan April dan Mei lalu.

Pegawai Palestin telah ditangkap beberapa kali kerana menghalang penjualan rumah dan tanah Palestin kepada penduduk haram Yahudi, menurut pegawai Israel.

Pada masa sama, pengganas Israel turut bertindak biadab apabila menculik beberapa rakyat Palesin dalam serangan di Tebing Barat yang diduduki serta di Baitulmaqdis Timur, pada malam Rabu.

Lebih daripada 7,000 rakyat Palestin dilaporkan ditahan di penjara Israel.

Ratusan tahanan Palestin ditahan dibawah tahanan pentadbiran, di mana mereka ditahan tanpa sebarang perbicaraan atau tuduhan.

Lebih teruk, ada di kalangan tahanan pentadbiran ditahan sehingga sebelas tahun.

Tahanan Palestin kerap melakukan mogok lapar sebagai tunjuk perasaan terhadap dasar penahanan pentadbiran dan kekerasan dialami ketika berada di dalam penjara Israel. -Agensi


Mahdzir Khalid tidak terima makluman pelantikan sebagai menteri

KUALA LUMPUR, 25 Zulhijjah 1442H, Rabu – Naib Presiden UMNO Datuk Seri Mahdzir Khalid mengesahkan tidak menerima sebarang makluman mengenai desas-desus yang mengatakan beliau dilantik sebagai Menteri Tenaga dan Sumber Asli.

“Saya tidak ada menerima sebarang makluman mengenai berita yang disebarkan sejak semalam,” katanya di laman Twitter beliau hari ini sambil berkongsi artikel media tempatan yang menyiarkan berita mengenai pelantikan itu.

Portal media tempatan melaporkan Ahli Parlimen Padang Terap itu dilantik sebagai Menteri Tenaga dan Sumber Asli bagi menggantikan Datuk Seri Shamsul Anuar Nasarah yang meletak jawatan semalam. – Bernama


RM1.6 juta diperuntuk YaPEIM bantu mangsa banjir

BANGI, 18 Jamadilawal 1443H, Khamis – Sebanyak RM1.6 juta diperuntukkan Yayasan Pembangunan Ekonomi Islam Malaysia (YaPEIM) bagi membantu mangsa banjir di seluruh negara.

Ketua Pengarahnya, Mohd Ridzal Mohd Sheriff berkata, bantuan itu merangkumi sumbangan tunai, barangan keperluan asas, makanan siap dimasak, kering dan basah serta peralatan keperluan pembersihan kediaman.

“Menerusi Program Inspirasi Qaseh Kami, RM500 diagihkan kepada 1,500 asnaf yang terkesan teruk akibat banjir, pemberian bantuan segera peralatan kepada mangsa banjir berjumlah RM30,000 dan lima pam air di 10 negeri.

“YaPEIM menganggarkan 10,000 penerima mendapat manfaat dengan peruntukan RM1 juta bagi program itu.

“Kami turut mengagihkan bantuan Foodbank YaPEIM 3.0 berjumlah RM100 yang diagihkan kepada 27,500 mangsa banjir membabitkan pemberian makanan siap dimasak, makanan kering dan basah, barangan keperluan asas serta pembelian peralatan berjumlah RM560,280,” katanya menerusi kenyatan, hari ini.

Katanya, kesemua bantuan sudah digerak serta diagihkan kepada mangsa sejak Sabtu lalu dan sehingga kini masih berterusan membabitkan petugas atau sukarelawan YaPEIM di seluruh negara.

“YaPIEM akan berusaha memastikan mereka yang terjejas teruk dalam bencana banjir mendapat bantuan sewajarnya dan menggerakkan kakitangan di lapangan menyantuni mangsa banjir dengan segera,” katanya.

Sumbangan diagihkan bertujuan memaksimumkan amal jariah orang ramai untuk digunakan sebagai manfaat kepada mereka memerlukan.


Isu air: Penyelesaian di mahkamah sebagai langkah terakhir?

JERLUN, 10 Jamadilawal 1442H, Jumaat – Kerajaan negeri Kedah tidak menolak kemungkinan membawa isu tuntutan bayaran caj air mentah terhadap Pulau Pinang ke mahkamah sekiranya masalah itu tidak dapat diselesaikan.

Menteri Besar Muhammad Sanusi Md Nor bagaimanapun berkata pihaknya masih mahu menyelesaikan perkara itu secara rundingan.

“Sekarang kita runding dahulu di antara kerajaan negeri Kedah dan Pulau Pinang, lagipun kita sama-sama dalam Malaysia.

“Tetapi, sekiranya (temui) jalan buntu lagi, isu ini boleh dibawa ke mahkamah dan itu merupakan jalan terakhir yang akan diambil oleh kerajaan negeri,” katanya yang ditemui pemberita selepas Majlis Perasmian Pecah Tanah Kompleks PAS Jerlun di sini, hari ini.

Beliau ditanya sama ada kerajaan negeri akan membawa isu tersebut ke mahkamah sekiranya Pulau Pinang tetap enggan membayar caj air yang dituntut kerajaan negeri Kedah.

Semalam, Muhammad Sanusi memberi bayangan akan meminta campur tangan kerajaan persekutuan jika Pulau Pinang tetap enggan menerima pelawaan kerajaan negeri Kedah untuk berunding.

Kedah sebelum ini menuntut Perbadanan Bekalan Air Pulau Pinang (PBAPP) menjelaskan bayaran sumber air mentah dari Sungai Muda sebanyak RM50 juta setahun sejak 2010 namun tiada sebarang tindakan dibuat oleh pihak berkenaan. – Bernama


Insiden tahanan lolos dari depot Imigresen sejak 1999

KUALA LUMPUR, 18 Ramadan 1443H, Rabu – Berikut adalah antara insiden tahanan lolos dari depot Imigresen dalam negara sejak tahun 1999.

* Setakat 4 petang ini, polis berjaya menahan semula 325 tahanan dan masih mengesan baki 171 orang melibatkan 131 lelaki dewasa, wanita (28) dan kanak-kanak lelaki (12).

Insiden pada kira-kira 4.30 pagi itu turut meragut enam nyawa tahanan akibat dilanggar kenderaan semasa mereka melarikan diri dengan melintasi Kilometer 168 Lebuh Raya Utara Selatan (PLUS) menghala selatan iaitu berhampiran kawasan Jawi. – Bernama


Hina Nabi: Pemimpin Islam di India gesa tangkap Nupur Sharma

HYDERBAD, 19 Zulkaedah 1443H, Ahad – Presiden Majlis All-India-e-Ittehad-ul Muslimeen (AIMIM), Asaduddin Owaisi menggesa pihak berkuasa menangkap ahli politik kanan parti pemerintah India, Bharatiya Janata Party (BJP), Nupur Sharma yang mengeluarkan kenyataan menghina Rasulullah ﷺ.

Asaduddin yang juga ahli Parlimen Hyderbad berkata, Nupur Sharma akan dijulang sebagai pemimpin besar sekiranya tidak ditahan dan bakal menjadi pesaing dalam jawatan Ketua Menteri.

“Dia perlu ditahan dan tindakan segera perlu dikenakan ke atas dirinya mengikut undang-undang India.

“Kami mahu tindakan dilakukan mengikut Perlembagaan negara ini.

“Saya tahu Nupur Sharma akan menjadi pemimpin dalam tempoh enam hingga tujuh bulan akan datang dan tidak mustahil menjadi calon Ketua Menteri Delhi,” katanya.

Tegas beliau, ketika ini parti Bharatiya Janata ( BJP) didakwa melindungi Nupur Sharma dan menggesa Ketua Menteri Telangana menahanannya.

“Kita menuntut Ketua Menteri menahanannya namun sehingga kini tiada penjelasan daripada pihak pemimpin tertinggi berkenaan,” katanya.

Sebelum ini, jurucakap kebangsaan BJP, Nupur Sharma didakwa menghina Nabi Muhammad ﷺ dan isterinya Saiditina Aishah menerusi debat televisyen.

Kenyataan itu telah mencetuskan gelombang kemarahan semakin meluas di Asia Barat, selain dikutuk hebat oleh pelbagai negara Islam.

Situasi berkenaan meletakkan India kini berada di tengah-tengah ketegangan diplomatik.

Protes berlaku di beberapa negeri termasuk di Punjab, Delhi, Maharashtra, Gujarat, West Bengal, Jharkhand dan Uttar Pradesh. – Agensi


KPDNHEP rampas 1,750 pelitup muka tiruan

KUALA LUMPUR, 9 Zulkaedah 1441H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) merampas sebanyak 1,750 keping pelitup muka tiruan dalam satu operasi di sebuah premis di Puchong, dekat sini.

Pengarah Penguatkuasa KPDNHEP Datuk Iskandar Halim Sulaiman berkata seorang lelaki tempatan berumur 30 tahun turut ditahan, disyaki menjual pelitup muka tiruan berkenaan secara dalam talian.

“Empat pegawai penguat kuasa KPDNHEP Putrajaya telah menyamar sebagai pembeli dan berhubung dengan penjual sehingga membawa kepada lokasi pembungkusan pelitup muka.

“Operasi telah dijalankan susulan laporan daripada pemilik cap dagang berdaftar bagi pelitup muka jenama Cross Protection yang mengesyaki barangan berkenaan yang dijual secara dalam talian adalah palsu,” katanya dalam satu kenyataan, malam ini.

Beliau berkata hasil serbuan telah merampas sebanyak 35 kotak jenama berkenaan dan nilai rampasan dianggarkan berjumlah RM1,575.

Katanya modus operandi suspek ialah dengan membeli pelitup muka tanpa jenama daripada China dan membuat pembungkusan semula.

Iskandar Halim berkata permohonan reman ke atas suspek berkenaan telah dibenarkan oleh mahkamah bermula hari ini sehingga Jumaat selama empat hari bagi membantu siasatan.

“Kes disiasat di bawah Seksyen 102 (1) (c) Akta Cap Dagangan 2019 iaitu mempunyai dalam milikan bagi maksud perdagangan barang-barang yang suatu cap dagangan berdaftar dipakaikan dengan salah,” katanya. – Bernama